amanoisuno/poet huggingface dataset:
秦門 趙高 周曇
趙高胡亥速天誅，率土興兵怨毒痡。豐沛見機羣小吏，功成兒戲亦何殊。
秦門 陳涉 周曇
秦法煩苛霸業隳，一夫攘臂萬夫隨。王侯無種英雄志，燕雀喧喧安得知。
秦門 項籍 周曇
九垓垂定棄謀臣，一陣無功便殺身。壯士誠知輕性命，不思辜負八千人。
秦門 范增 周曇
智士寧爲暗主謨，范公曾不讀兵書。平生心力爲誰盡，一事無成空背疽。
前漢門 高祖 周曇
愛子從烹報主時，安知強啜不含悲。太公懸命臨刀几，忍取桮羹欲爲誰。
前漢門 再吟 周曇
北伐匈奴事可悲，當時將相是其誰。君臣束手平城裏，三十萬兵能忍飢。
前漢門 周苛紀信 周曇
爲主堅能不顧身，赴湯蹈火見忠臣。後來邦國論心義，誰是君王出熱人。
前漢門 酇侯 周曇
共怪酇侯第一功，咸稱得地合先封。韓生不是蕭君薦，獵犬何人爲指蹤。
前漢門 曲逆侯 周曇
社肉分平未足奇，須觀大用展無私。一朝如得宰天下，必使還如宰社時。
前漢門 薛公 周曇
黥布稱兵孰敢當，薛公三計爲斟量。上中良策知非用，南取長沙是死鄉。
前漢門 條侯 周曇
上將風戈賞罰明，矛鋋嚴閉亞夫營。人君却稟將軍令，按轡垂鞭爲緩行。
前漢門 平津侯 周曇
儒素逢時得自媒，忽從徒步列公台。北辰如不延吾輩，東閣何由逐汝開。
前漢門 博陸侯 周曇
棟梁徒自保堅貞，毀穴難防雀鼠爭。不是主人知詐僞，如何柱石免欹傾。
前漢門 夏賀良 周曇
漢代中微亦再昌，忠臣憂國冀修禳。赤精符讖誠非妄，枉殺無辜夏賀良。
前漢門 王莽 周曇
權歸諸呂牝雞鳴，殷鑒昭然詎可輕。新室不囚崇外戚，水中安敢寄生營。
前漢門 再吟 周曇
重賦嚴刑作禍胎，豈知由此亂離媒。家傳揖讓亦難濟，況是身從傾篡來。
前漢門 又吟 周曇
銅馬朱眉滿四方，總緣居攝亂天常。因君多少布衣士，不是公卿即帝王。
前漢門 毛延壽 周曇
不拔金釵賂漢臣，徒嗟玉豔委胡塵。能知貨賄移妍醜，豈獨丹青畫美人。
前漢門 劉聖公 周曇
不納良謀劉縯言，胡爲銜璧向崇宣。傷哉亂帝途窮處，何必當時譖福先。
前漢門 樊崇徐宣 周曇
庸中佼佼鐵錚錚，百萬長驅入帝京。首事縱隳三善在，歸仁何慮不全生。
前漢門 僭號公孫述 周曇
劍蜀金湯孰敢爭，子陽才業匪雄英。方知在德不在險，危棧何曾阻漢兵。
後漢門 光武 周曇
成敗非儒孰可量，儒生何指指蕭王。蕭王得衆能寬裕，吳漢歸來帝業昌。
後漢門 明帝 周曇
朝臣咸佞孰知非，張佚公忠語獨奇。博士一言除太傅，謚爲明帝信其宜。
後漢門 桓帝 周曇
能嫌跋扈斬梁王，寧便榮枯信段張。襄楷忠言誰佞惑，忍教奸禍起蕭牆。
後漢門 靈帝 周曇
榜懸金價鬻官榮，千萬爲公五百卿。公瑾孔明窮退者，安知高臥遇雄英。
後漢門 廢帝 周曇
亂兵如蝟走王師，社稷顛危孰爲持。夜逐螢光尋道路，漢家天子步歸時。
後漢門 獻帝 周曇
秪爲曹侯數貴人，普天黔首盡黃巾。漢靈早聽侍中諫，安得獻生稱不辰。
後漢門 再吟 周曇
咸怨刑科有黨偏，耕夫無不事戎旃。是時老幼飢號處，一斛黃禾五百千。
後漢門 子密 周曇
子密封侯豈所宜，能高德義必無爲。當時若縛還彭氏，率土何憂不自歸。
後漢門 羊續 周曇
魚懸潔白振清風，祿散親賓歲自窮。單席寒廳慙使者，葛衣何以至三公。
後漢門 楊震 周曇
爲國推賢匪惠私，十金爲報遽相危。無言暗室何人見，咫尺斯須已四知。
後漢門 趙孝 周曇
綠林清旦正朝飢，豈計行人瘦與肥。爲感在原哀叫切，鶺鴒休報聽雙飛。
後漢門 馬后 周曇
麄衣閑寂閱羣書，薦達嬪妃廣帝居。再實傷根嫌貴寵，惠慈勞悴育皇儲。
後漢門 魏博妻 周曇
蘿挂青松是所依，松凋蘿更改何枝。操刀必割腕可斷，磐石徒堅心不移。
後漢門 曹娥 周曇
心摧目斷哭江濆，窺浪無蹤日又昏。不入重泉尋水底，此生安得見沈魂。
後漢門 周都妻 周曇
綠水雙鴛一已沈，皇天更欲配何禽。不將血涕隨霜刃，誰見朱殷未死心。
後漢門 鮑宣妻 周曇
君惡奢華意不歡，一言從儉亦何難。但能和樂同琴瑟，未必恩情在綺紈。
後漢門 呂母 周曇
獄無良吏雪無由，處處戈鋋自執仇。呂母銜冤窮老婦，亦能爲帥復私讎。
三國門 蜀先主 周曇
豫州軍敗信途窮，徐庶推能薦臥龍。不是卑詞三訪謁，誰令玄德主巴邛。
三國門 再吟 周曇
一家區宇忽三分，齷齪車書曷足論。定有伊姜爲佐輔，忍教鴻鴈各乾坤。
三國門 後主 周曇
萬峯如劍載前來，危閣橫空信險哉。對此玄休長歎息，方知劉禪是庸才。
三國門 吳後主 周曇
吳宮季主恣驕奢，移盡江南百媚花。一旦狂風江上起，花隨風散落誰家。
三國門 王表 周曇
王表聞聲莫見身，吳中敬事甚君親。是知邦國將亡滅，不聽人臣聽鬼神。
三國門 魯肅 周曇
輕財重義見英奇，聖主賢臣是所依。公瑾窘飢求子敬，一言纔起數船歸。
晉門 晉武帝 周曇
漢貪金帛鬻公卿，財贍羸軍冀國寧。晉武鬻官私室富，是知猶不及桓靈。
晉門 再吟 周曇
君人爲理在安民，論道求賢德自新。經國遠圖無所問，何曾言指一何神。
晉門 惠帝 周曇
蛙鳴堪笑問官私，更勸飢人食肉糜。蒙昧萬機猶婦女，寇戎安得不紛披。
晉門 賈后 周曇
賈后甘爲廢戮人，齊王還殺趙王倫。一從天下無真主，瓜割中原四百春。
晉門 懷帝 周曇
蕃漢戈矛遍九垓，兩京簪紱走黃埃。劉聰大會平陽日，遣帝行觴事可哀。
晉門 愍帝 周曇
耕牛喫盡大田荒，二兩黃金糴斗糧。御粥又聞無麴屑，不降胡虜奈飢腸。
晉門 郭欽 周曇
誰疑忠諫郭欽言，不逐戎夷出塞垣。晉室既無明聖主，果爲胡虜亂中原。
晉門 王夷甫 周曇
六合誰爲輔弼臣，八風昏處盡胡塵。是知濟弱扶傾術，不屬高談虛論人。
晉門 王茂弘 周曇
韓魏荆揚日豈堪，胡風看欲過江南。中原一片生靈血，誰秉王綱色不慙。
晉門 吳隱之 周曇
聞說貪泉近鬱林，隱之今日得深斟。徒言滴水能穿石，其那堅貞匪石心。
晉門 再吟 周曇
貪泉何處是泉源，只在靈臺一點間。必也心源元自有，此泉何必在江山。
六朝門 前趙劉聰 周曇
戎羯誰令識善言，刑將不捨遽能原。垂成却罷鳳儀殿，仍改逍遙納諫園。
六朝門 前涼張軌 周曇
官從主簿至專征，誰遣涼王破趙名。益信用賢由拔擢，穰苴不是將家生。
六朝門 後魏武帝 周曇
太武南征似卷蓬，徐陽兗蔡殺皆空。從來弔伐寧如此，千里無煙血草紅。
六朝門 三廢帝 周曇
明莊節閔併罹殃，命在朱高二悖王。已歎一年三易換，更嗟毆辱下東廊。
六朝門 苻堅 周曇
百萬南征幾馬歸，叛亡如蝟亦何悲。賓擒敵國諸戎主，更遣權兵過在誰。
六朝門 再吟 周曇
空知勇銳不知兵，困獸孤軍未可輕。安有長驅百餘萬，身馳幾旅欲先征。
六朝門 又吟 周曇
水影星光怪異多，不思修德事干戈。無謀拒諫仍輕敵，國破身擒將奈何。
六朝門 宋武帝 周曇
棲棲老楚未遭時，債主憑陵似迫危。人傑既爲王謐識，刁逵誅斬獨何悲。
六朝門 二廢帝 周曇
肆意荒狂殺不辜，方嗟廢帝又蒼梧。自言威震爲英武，肯慮湘東與玉夫。
六朝門 齊廢帝東昏侯 周曇
定策誰扶捕鼠兒，不憂蕭衍畏潘妃。長圍既合刀臨項，猶惜金錢對落暉。
六朝門 梁武帝 周曇
梁武年高厭六龍，繁華聲色盡歸空。不求賢德追堯舜，翻作憂囚一病翁。
六朝門 再吟 周曇
興亡何故遽環迴，湯紂身爲事可哀。莫是自長嫌勝己，蔽賢猶執匹夫才。
六朝門 簡文帝 周曇
救兵方至強抽軍，與賊開城是簡文。曲項琵琶催酒處，不圖爲樂向誰云。
六朝門 元帝 周曇
木柵江城困魏軍，王褒橫議遏謀臣。賓降未免俱爲戮，一死安能謝益仁。
六朝門 謝舉 周曇
叛奴逃數豈堪留，忠節曾無肯到頭。朱异早能同遠見，青衫寧假帝登樓。
六朝門 朱异 周曇
徒覽儒書不學兵，彥和虛得不廉名。四郊多壘猶相罪，國破將何謝太清。
六朝門 傅昭 周曇
爲政殘苛獸亦飢，除飢機在養疲羸。人能善政獸何暴，焉用勞人以檻爲。
六朝門 宣帝 周曇
宣帝驕奢恣所爲，後宮升降略無時。乘危自有妻公在，安許鸞凰是尉遲。
六朝門 李集 周曇
忠諫能堅信正臣，三沈三屈竟何云。每沈良久方能語，及語還呼桀紂君。
隋門 隋文帝 周曇
孤兒寡婦忍同欺，輔政剛教篡奪爲。矯詔必能疎昉譯，直臣誠合重顏儀。
隋門 獨孤后 周曇
腹生奚強有親疎，憐者爲賢棄者愚。儲貳不遭讒搆死，隋亡寧便在江都。
隋門 煬帝 周曇
拒諫勞兵作禍基，窮奢極武向戎夷。兆人疲弊不堪命，天下嗷嗷新主資。
隋門 賀若弼 周曇
破敵江軍意氣豪，請除傾國斬妖嬈。紅綃忍染嬌春雪，瞪目看行切玉刀。
上清辭五首 一 李九齡
入海浮生汗漫秋，紫皇高宴五雲樓。霓裳曲罷天風起，吹散仙香滿十洲。
上清辭五首 二 李九齡
樓鏁彤霞地絕塵，碧桃花發九天春。東皇近日慵遊宴，閑煞瑤池五色麟。
上清辭五首 三 李九齡
上清仙路有丹梯，影響行人到即迷。不會無端箇漁父，阿誰教入武陵溪。
上清辭五首 四 李九齡
本來方朔是真仙，偶別丹臺未得還。何事玉皇消息晚，忍教顦顇向人間。
上清辭五首 五 李九齡
新拜天官上玉都，紫皇親授五靈符。羣仙箇箇來相問，人世風光似此無。
讀三國志 李九齡
有國由來在得賢，莫言興廢是循環。武侯星落周瑜死，平蜀降吳似等閑。
山舍偶題 李九齡
門掩松蘿一逕深，偶攜藜杖出前林。誰知盡日看山坐，萬古興亡總在心。
荆溪夜泊 李九齡
點點漁燈照浪清，水煙疎碧月朧明。小灘驚起鴛鴦處，一隻採蓮船過聲。
旅舍臥病 李九齡
家隔西秦無遠信，身隨東洛度流年。病來旅館誰相問，牢落閑庭一樹蟬。
登昭福寺樓 李九齡
旅懷秋興正無涯，獨倚危樓四望賒。谷變陵遷何處問，滿川空有舊煙霞。
代邊將 李九齡
雪凍陰河半夜風，戰回狂虜血漂紅。據鞍遙指長安路，須刻麟臺第一功。
宿張正字別業 李九齡
茅屋蕭寥煙暗後，松窗寂歷月明初。此時誰念孤吟客，唯有黃公一帙書。
鶴 李九齡
天上瑤池覆五雲，玉麟金鳳好爲羣。不須更飲人間水，直是清流也汗君。
過相思谷 李九齡
悠悠信馬春山曲，芳草和煙鋪嫩綠。正被離愁著莫人，那堪更過相思谷。
山中寄友人 李九齡
亂雲堆裏結茅廬，已共紅塵跡漸疎。莫問野人生計事，窗前流水枕前書。
津亭 胡宿
津亭欲闋戒棠舟，五兩風來不暫留。西北浮雲連魏闕，東南初日滿秦樓。層城渺渺人傷別，芳草萋萋客倦遊。平樂舊歡收不得，更憑飛夢到瀛洲。
古別 胡宿
長道何年祖軷休，風帆不斷岳陽樓。佳人挾瑟漳河曉，壯士悲歌易水秋。九帳[青]油徒自負，百壺芳醑豈消憂。至今長樂坡前水，不啻秦人怨隴頭。
塞上 胡宿
漢家神箭定天山，煙火相望萬里間。契利請盟金匕酒，將軍歸臥玉門關。雲沈老上妖氛斷，雪照回中探騎閑。五餌已行王道勝，絕無刁斗至闐顏。
雪 胡宿
屏翳驅雲結夜陰，素花飄墜惡氛沈。色欺曹國麻衣淺，寒入荆王翠被深。天上明河銀作水，海中仙樹玉爲林。日高獨擁鸘裘臥，誰乞長安取酒金。
沖虛觀 胡宿
五粒青松護翠苔，石門岑寂斷纖埃。水浮花片知仙路，風遞鸞聲認嘯臺。桐井曉寒千乳歛，茗園春嫩一旗開。馳煙未勒山亭字，可是英靈許再來。
淮南發運趙邢州被詔歸闕 胡宿
天臺封詔紫泥馨，馬首前瞻北斗城。人在函關先望氣，帝於京兆最知名。一區東第趨晨近，數刻西廂接晝榮。正是兩宮裁化日，百金雙璧拜虞卿。
天街曉望 胡宿
長樂才聞一叩鐘，百官初謁未央宮。金波穆穆沙隄月，玉樹琤琤上苑風。香重椒蘭橫結霧，氣寒龍虎遠浮空。嗟余索米無人問，行避霜臺御史驄。
淮南王 胡宿
貪鑄金錢盜寫符，何曾七國戒前車。長生不待爐中藥，鴻寶誰收篋裏書。碧井牀空天影在，小山人去桂叢疎。雲中雞犬無消息，麥秀漸漸徧故墟。
趙宗道歸輦下 胡宿
沿牒相逢楚水湄，竹林文酒此攀嵇。半氈未暖還傷別，一臂初交又解攜。江浦嘔啞風送樐，河橋勃窣柳垂隄。明年四月秦關到，洗眼揚州看馬[蹄]。
憶薦福寺牡丹 胡宿
十日春風隔翠岑，秪應繁朵自成陰。樽前可要人頹玉，樹底遙知地側金。花界三千春渺渺，銅槃十二夜沈沈。雕槃分篸何由得，空作西州擁鼻吟。
次韻和朱況雨中之什 胡宿
蒼野迷雲黯不歸，遠風吹雨入巖扉。石牀潤極琴絲緩，水閣寒多酒力微。夕夢將成還滴滴，春心欲斷正霏霏。憂花惜月長如此，爭得東陽病骨肥。
感舊 胡宿
千里青雲未致身，馬蹄空踏幾年塵。曾迷玉洞花光老，欲過金城柳眼新。粉壁已沈題鳳字，酒壚猶記姓黃人。塢中橫笛偏多感，一涕闌干白角巾。
城南 胡宿
昨夜輕陰結夕霏，城南十里有香泥。初聞山鳥驚新哢，遙見林花識舊蹊。蕩槳遠從芳草渡，墊巾還傍綠楊隄。羅敷正苦桑蠶事，惆悵南來五馬蹄。
早夏 胡宿
井轄投多思不禁，密垂珠箔晝沈沈。睡驚燕語頻移枕，病起蛛絲半在琴。雨徑亂花埋宿豔，月軒修竹轉涼陰。一春酒費知多少，探盡囊中換賦金。
侯家 胡宿
洞戶春遲漏箭長，短轅初返雒陽傍。綵雲按曲青岑醴，沈水薰衣白璧堂。前檻蘭苕依玉樹，後園桐葉護銀牀。宴殘紅燭長庚爛，還促朝珂謁未央。
函谷關 胡宿
天開函谷壯關中，萬古驚塵向此空。望氣竟能知老子，棄繻何不識終童。慢持白馬先生論，未抵鳴雞下客功。符命已歸如掌地，一丸曾誤隗王東。
殘花 胡宿
雨壓殘紅一夜凋，曉來簾外正飄搖。數枝翠葉空相對，萬片香魂不可招。長樂夢回春寂寂，武陵人去水迢迢。愁將玉笛傳遺恨，苦被芳風透綺寮。
次韻徐爽見寄 胡宿
五兩青絲帝渥深，平時可敢嘆英沈。侏儒自是長三尺，澼絖都來直數金。寂寞死灰人喪偶，婆娑生意樹交陰。年來想見瓊枝色，久夢蘧蘧到竹林。
華清宮 杜常
一別家山十六程，曉来和月到華清。朝元閣上西風急，都入長楊作雨聲。
題文川村居 滕白
種茶巖接紅霞塢，灌稻泉生白石根。皤腹老翁眉似雪，海棠花下戲兒孫。
山中有所思 王嵒
零零夜雨漬愁根，觸物傷離好斷魂。莫怪杜鵑飛去盡，紫微花裏有啼猨。
燕 王嵒
一巢功績破春光，絮落花殘兩翅狂。月樹風枝不棲去，強來言語泥雕梁。
貧女 王嵒
難把菱花照素顏，試臨春水插花看。木蘭船上遊春子，笑指荆釵下遠灘。
回舊山 王嵒
庾家樓上謝家池，處處風煙少舊知。明日落花誰共醉，野溪猨鳥恨歸遲。
感巫州薺菜 高力士
兩京作觔賣，五谿無人采。夷夏雖有殊，氣味都不改。
句 高力士
煙燻眼落膜，瘴染面朱虞。
使至灊山 王越賓
碧塢煙霞晝未開，游人到處盡裴回。憑誰借問巖前叟，曾託吾皇一夢來。
和武相公中秋夜西蜀錦樓望月得清字 王良會
德星搖此夜，珥月滿重城。杳靄煙氛色，飄颻砧杵聲。令行秋氣爽，樂感素風輕。共賞千年聖，長歌四海清。
星回節游避風臺與清平官賦 南詔驃信
避風善闡臺，極目見藤越。悲哉古與今，依然煙與月。自我居震旦，翊衛類夔契。伊昔頸皇運，艱難仰忠烈。不覺歲云暮，感極星回節。元昶同一心，子孫堪貽厥。
星回節避風臺驃信命賦 趙叔達
法駕避星回，波羅毘勇猜。河潤冰難合，地暖梅先開。下令俚柔洽，獻賝弄棟來。願將不才質，千載侍游臺。
途中詩 楊奇鯤
□□□□□□□，□□□□□□□。風裏浪花吹更白，雨中山色洗還青。海鷗聚處窗前見，林狖啼時枕上聽。此際自然無限趣，王程不敢暫留停。
聽妓洞雲歌 布燮
嵇叔夜，鼓琴飲酒無閑暇。若使當時聞此歌，拋擲廣陵都不藉。劉伯倫，虛生浪死過青春。一飲一碩猶自醉，無人爲爾卜深塵。
思鄉作 布燮
瀘北行人絕，雲南信未還。庭前花不埽，門外柳誰攀。坐久銷銀燭，愁多減玉顏。懸心秋夜月，萬里照關山。
銜命還國作 朝衡
銜命將辭國，非才忝侍臣。天中戀明主，海外憶慈親。伏奏違金闕，騑驂去玉津。蓬萊鄉路遠，若木故園林。西望懷恩日，東歸感義辰。平生一寶劒，留贈結交人。
憤怨詩 王巨仁
于公慟哭三年旱，鄒衍含愁五月霜。今我幽愁還似古，皇天無語但蒼蒼。
迎孫刺史 朱元
昔日郎君今刺史，朱元依舊守朱門。今朝竹馬諸童子，盡是當時竹馬孫。
詩 捧劒僕
青鳥銜葡萄，飛上金井欄。美人恐驚去，不敢捲簾看。
題牡丹 捧劒僕
一種芳菲出後庭，却輸桃李得佳名。誰能爲向天人說，從此移根近太清。
將竄留詩 捧劒僕
珍重郭四郎，臨行不得別。曉漏動離心，輕車冒殘雪。欲出主人門，零涕暗嗚咽。萬里隔關山，一心思漢月。
淮陽感懷 李密
金風蕩初節，玉露凋晚林。此夕窮塗士，鬱陶傷寸心。野平葭葦合，村荒藜藿深。眺聽良多感，徙倚獨霑襟。霑襟何所爲，悵然懷古意。秦俗猶未平，漢道將何翼。樊噲市井徒，蕭何刀筆吏。一朝時運會，千古傳名諡。寄言世上雄，虛生真可媿。
行經太華 孔德紹
紛吾世網暇，靈岳展幽尋。寥廊風塵遠，杳冥川谷深。山昏五里霧，日落二華陰。疎峰起蓮葉，危塞隱桃林。何必東都外，此處可抽簪。
夜宿荒村 孔德紹
綿綿夕漏深，客恨轉傷心。撫弦無人聽，對酒時獨斟。故鄉萬里絕，窮愁百慮侵。秋草思邊馬，遶枝驚夜禽。風度谷餘響，月斜山半陰。勞歌欲敘意，終是白頭吟。
王澤嶺遭洪水 孔德紹
地籟風聲急，天津雲色愁。悠然萬頃滿，俄爾百川浮。遠似金堤溢，翻如碧海流。驚濤遙起鷺，迴岸不分牛。徒知懷趙景，終是倦陽侯。木梗誠無託，蘆灰豈暇求。思得乘槎便，蕭然河漢遊。
登白馬山護明寺 孔德紹
名岳標形勝，危峰遠鬱紆。成象建環極，大壯闡規模。層臺從靈鷲，高殿邇陽烏。暫同遊閬苑，還類入仙都。三休開碧嶺，萬戶洞金鋪。攝心罄前禮，訪道挹中虛。遙瞻盡地軸，長望極天隅。白雲起梁棟，丹霞映栱櫨。露花疑濯錦，泉月似沈珠。今日桃源客，相顧失歸塗。
送舍利宿定普巖 孔德紹
仁祠表虛曠，祗園展肅恭。棲息翠微嶺，登頓白雲峰。映流看夜月，臨峰聽曉鐘。澗芳十步草，崖陰百丈松。蕭然遙路絕，無復市朝蹤。
觀太常奏新樂 孔德紹
大君膺寶曆，出豫表功成。鈞天金石響，洞庭弦管清。八音動繁會，九變叶希聲。和雲留睿賞，熏風悅聖情。盛烈光韶濩，易俗邁咸英。竊吹良無取，率舞抃羣生。
賦得涉江采芙蓉 孔德紹
蓮舟泛錦磧，極目眺江干。沿流渡檝易，逆浪取花難。有霧疑川廣，無風見水寬。朝來採摘倦，詎得久盤桓。
賦得華亭鶴 孔德紹
華亭失侶鶴，乘軒寵遂終。三山凌苦霧，千里激悲風。心危白露下，聲斷綵弦中。何言斯物變，翻復似遼東。
送蔡君知入蜀二首 一 孔德紹
金陵已去國，銅梁忽背飛。失路遠相送，他鄉何日歸。
送蔡君知入蜀二首 二 孔德紹
靈關九折險，蜀道二星遙。乘槎若有便，希泛廣陵潮。
和謁孔子廟 劉斌
性與雖天縱，主世乃無由。何言泰山毀，空驚逝水流。及門思往烈，入室想前修。寂寞荒堦暮，摧殘古木秋。遺風曖如此，聊以慰蒸求。
和許給事傷牛尚書 劉斌
名臣不世出，百工之所求。況乃非常器，遭逢興運秋。符彩照千里，銓衡綜九流。經綸資百物，樽俎寄皇猷。韶濩傾復理，典禮紊還修。雖貞棟梁任，兼好藝文游。佇聞和鼎實，行當奉介丘。高衢翻稅駕，閱水遽遷舟。傳呼更何日，曳履聞無由。歸魂藐脩路，征櫂艤邗溝。林薄長風慘，江上寒雲愁。夜臺終不曙，遺芳徒自留。
送劉散員同賦陳思王詩得好鳥鳴高枝 劉斌
春林已自好，時鳥復和鳴。枝交難奮翼，谷靜易流聲。間關纔得性，[矰]繳遽相驚。安知背飛遠，拂霧獨晨征。
詠山 劉斌
靈山峙千仞，蔽日且嵯峨。紫蓋雲陰遠，香爐煙氣多。石梁高鳥路，瀑水近天河。欲知聞道里，別自有仙歌。
登樓望月二首 一 劉斌
圓月當新霽，高樓見最明。素波流粉壁，丹桂拂飛甍。下瞰千門靜，旁觀萬象生。梧桐窗下影，鳥鵲檻前聲。嘯逸劉琨興，吟資庾亮情。遊人莫登眺，迢遞故鄉程。
登樓望月二首 二 劉斌
皎潔三秋月，巍峨百丈樓。下分征客路，上有美人愁。帳卷芙蓉帶，簾褰玳瑁鉤。倚窗情渺渺，憑檻思悠悠。末得金波轉，俄成玉筯流。不堪三五夕，夫壻在邊州。
題菊花 黃巢
颯颯西風滿院栽，蘂寒香冷蝶難來。他年我若爲青帝，報與桃花一處開。
不第後賦菊 黃巢
待到秋來九月八，我花開後百花殺。衝天香陣透長安，滿城盡帶黃金甲。
自題像 黃巢
記得當年草上飛，鐵衣著盡著僧衣。天津橋上無人識，獨倚欄干看落暉。
柳 羅紹威
妝點青春更有誰，青春常許占先知。亞夫營畔風輕處，元亮門前日暖時。花密宛如飄六出，葉繁何惜借雙眉。交情別緒論多少，好向仁人贈一枝。
白菊 羅紹威
雖被風霜競欲催，皎然顏色不低摧。已疑素手能妝出，又似金錢未染來。香散自宜飄淥酒，葉交仍得蔭蒼苔。尋思閉戶中宵見，應認寒窗雪一堆。
句 羅紹威
樓前澹澹雲頭日，簾外蕭蕭雨脚風。
清明登奉先城樓 羅衮
年來年去只艱危，春半堯山草尚衰。四海清平耆舊見，五陵寒食小臣悲。煙銷井邑隈樓檻，雪滿川原泥酒巵。拭盡賈生無限淚，一行歸雁遠參差。
清明赤水寺居 羅衮
榆火輕煙處處新，旋從閑望到諸鄰。浮生浮世祗多事，野水野花娛病身。濁酒不禁雲外景，碧峰猶冷寺前春。蓑衣毳衲誠吾黨，自結村園一社貧。
贈羅隱 羅衮
平日時風好涕流，讒書雖盛一名休。寰區歎屈瞻天問，夷貊聞詩過海求。向夕便思青瑣拜，近年尋伴赤松遊。何當世祖從人望，早以公台命卓侯。
哭趙州和尚二首 一 王鎔
師離㴲水動王侯，心印光潛麈尾收。碧落霧霾松嶺月，滄溟浪覆濟人舟。一燈乍滅波旬喜，雙眼重昏道侶愁。縱是了然雲外客，每瞻缾几淚還流。
哭趙州和尚二首 二 王鎔
佛日西傾祖印隳，珠沈丹沼月沈輝。影敷丈室爐煙慘，風起禪堂松韻微。隻履乍來留化跡，五天何處又逢歸。解空弟子絕悲喜，猶自潸然對雪幃。
荅同年李昉見贈次韻 鄧洵美
詞場幾度讓長鞭，又向清朝賀九遷。品秩雖然殊此日，歲寒終不改當年。馳名早已超三院，侍直仍忻步八磚。今日相逢翻自媿，閑吟對酒倍潸然。
除夜長安作 李京
長安朔風起，窮巷掩雙扉。新歲明朝是，故鄉何路歸。鬢絲饒鏡色，隙雪奪燈輝。却羨秦州雁，逢春盡北飛。
登嶺望 許鼎
淼淼三江水，悠悠五嶺關。雁飛猶不度，人去若爲還。
㟧嶺四望 許鼎
漢家仙仗在咸陽，洛水東流出建章。野老至今猶望辛，離宮秋樹獨蒼蒼。
官左拾遺歸隱作 王易簡
汨沒朝班媿不才，誰能低折向塵埃。青山得去且歸去，官職有來還自來。
悼楊氏妓琴弦 朱褒
魂歸寥廊魄歸泉，只住人間十五年。昨日施僧裙帶上，斷腸猶繫琵琶弦。
公子行 黃損
春草綠綿綿，驕驂驟煖煙。微風飄樂韻，半日醉花邊。打鵲拋金盞，招人舉玉鞭。田翁與蠶婦，平地看神仙。
出山吟 黃損
來書初出白雲扃，乍躡秋風馬走輕。遠近留連分岳色，別離嗚咽亂泉聲。休將巢許爭喧雜，自共伊臯論太平。昨夜細看雲色裏，進賢星座甚分明。
書壁 黃損
一別人間歲月多，歸來人事已銷磨。惟有門前鑑池水，春風不改舊時波。
句 黃損
機關纔運動，勝敗便相隨。忽遇南遷客，若爲西入心。往來三島近，活計一囊空。三通明主詔，一片白雲心。掃地待明月，踏花迎野僧。水諳彭澤闊，山憶武陵深。金鐙冷光風宛轉，錦袍紅潤雨霏微。高齊日月方爲道，動合乾坤始是心。傍水野禽通體白，飣盤山菓半邊紅。而今世上多離別，莫向相思樹下啼。
梁郊祀樂章 慶肅 張衮
籩豆簠簋，黍稷非馨。懿茲彝器，厥德惟明。金石匏革，以和以平。由此無疆，期乎永寧。
梁郊祀樂章 慶熙 張衮
哲后躬享，旨酒斯陳。王恭無斁，嚴祀惟寅。皇祖以配，大孝以振。宜錫景福，永休下民。
梁郊祀樂章 慶隆 張衮
恭祀上帝，于國之陽。爵醴是荷，鴻基永昌。
梁郊祀樂章 慶融 張衮
導和氣兮襲氤氳，宣皇使兮彰聖神。服遐裔兮敷質文，格苗扈兮息煙塵。
梁郊祀樂章 慶休 張衮
大業來四夷，仁風和萬國。白日體無私，皇天輔有德。七旬罪已服，六旬師方克。偉哉帝道隆，終始常作則。
梁郊祀樂章 慶和 張衮
煙燎昇，禮容徹。誠感達，人神悅。靈貺彰，聖情結。玉座寂，金罏歇。
梁郊祀樂章 慶和 一 趙光逢
就陽位，昇圜丘。佩雙玉，御大裘。膺天命，擁神休。萬靈感，百祿遒。
梁郊祀樂章 慶和 二 趙光逢
秉黃鉞，建朱旗。震八表，清二儀。帝業顯，王道夷。受景命，啓皇基。
梁郊祀樂章 慶和 三 趙光逢
開九門，懷百神。通肸蠁，接氤氳。明粢薦，廣樂陳。奠嘉璧，燎芳薪。
梁郊祀樂章 慶和 四 趙光逢
膺寶圖，執左契。德應天，聖饗帝。薦表衷，荷靈惠。壽萬年，祚百世。
梁郊祀樂章 慶和 五 趙光逢
惟德動天，有感必通。秉茲一德，禋於六宗。欽夤寶命，恭肅禮容。來顧來享，永穆皇風。
梁郊祀樂章 慶和 六 趙光逢
天惟佑德，辟乃奉天。交感斯在，昭事罔愆。歲功已就，王道無偏。於焉報本，是用告虔。
梁郊祀樂章 慶順 趙光逢
聖皇戾止，天步舒遲。乾乾睿相，穆穆皇儀。進退必肅，陟降是祗。六變克協，萬靈協隨。
梁郊祀樂章 慶平 趙光逢
天命降鑒，帝德惟馨。享祀不忒，禮容孔明。奠璧布幣，薦純獻精。神祐以荅，敷錫永寧。
宮詞百首 一 和凝
紫燎光銷大駕歸，御樓初見赭黃衣。千聲鼓定將宣赦，竿上金雞翅欲飛。
宮詞百首 二 和凝
北闕晴分五鳳樓，嵩山秀色護神州。洛河自契千年運，更擬波中出九疇。
宮詞百首 三 和凝
中興殿上曉光融，一炷天香舞瑞風。百辟虔心齊稽首，捲簾遙見御衣紅。
宮詞百首 四 和凝
日和風暖御樓時，萬姓齊瞻八彩眉。瑞氣祥烟籠細仗，閤門宣赦四方知。
宮詞百首 五 和凝
鳳吹鸞歌曉日明，豐年觀稼出神京。封人爭獻南山壽，五色雲中御輦平。
宮詞百首 六 和凝
聖主臨軒待曉時，穿花宮漏正遲遲。雞人一唱乾坤曉，百辟分班儼羽儀。
宮詞百首 七 和凝
朦朧西月照池亭，初夜椒房掩畫屏。宮女相呼有何事，上樓同看老人星。
宮詞百首 八 和凝
紅泥椒殿綴珠璫，帳蹙金龍窣地長。紅獸慢然天色暖，鳳爐時復爇沈香。
宮詞百首 九 和凝
九重樓殿簇丹青，高柳含烟覆井亭。宮內不知今日幾，自來階下數堯蓂。
宮詞百首 十 和凝
寢殿香濃玉漏嚴，雲隨涼月下西南。帳前宮女低聲道，主上還應夢傅巖。
宮詞百首 十一 和凝
遶殿鉤欄壓玉階，內人輕語凭蔥薹。皆言明主垂衣理，不假朱雲傍檻來。
宮詞百首 十二 和凝
顢頇冰面瑩池心，風刮瑤階臘雪深。怪得宮中無獸炭，步搖釵是辟寒金。
宮詞百首 十三 和凝
蘭殿春融自靘笙，玉顏風透象紗明。金簧如語鶯聲滑，可使雲和獨得名。
宮詞百首 十四 和凝
蘭燭時將鳳髓添，寒星遙映夜光簾。龍樓露著鴛鴦瓦，誰近螭頭擲玉籤。
宮詞百首 十五 和凝
玉甃蓮池春水平，小魚雙竝錦鱗行。內中知是黃河樣，九曲今年徹底清。
宮詞百首 十六 和凝
真珠簾外靜無塵，耿耿涼天景象新。金殿夜深銀燭晃，宮嬪來奏月重輪。
宮詞百首 十七 和凝
魚犀月掌夜通頭，自著盤鶯錦臂韝。多把沈檀配龍麝，宮中掌浸十香油。
宮詞百首 十八 和凝
香雲雙颭玉蟬輕，侍從君王苑裏行。嘉瑞忽逢連理木，一時跪拜賀文明。
宮詞百首 十九 和凝
金鸞雙立紫檀槽，暖殿無風韻自高。含笑試彈紅蘂調，君王宣賜酪櫻桃。
宮詞百首 二十 和凝
斑簟如霞可殿鋪，更開新進瑞蓮圖。誰人築損珊瑚架，子細看時認瀝蘇。
宮詞百首 二十一 和凝
金盆初曉洗纖纖，銀鴨香焦特地添。出戶忽看春雪下，六宮齊捲水晶簾。
宮詞百首 二十二 和凝
暖金盤裏點酥山，擬望君王子細看。更向眉中分曉黛，巖邊染出碧琅玕。
宮詞百首 二十三 和凝
雲母屏前繡柱衣，龍牀閑卷諫書幃。黃金檻外螭頭活，日照紅蘭露未晞。
宮詞百首 二十四 和凝
樓西殘月尚朧明，中禁雞人報曉聲。清旦司天臺進狀，夜來晴霽泰階平。
宮詞百首 二十五 和凝
纖轡摩軒響佩環，銀臺門外集鴛鸞。三鐘五鼓祥烟歛，日照仙人捧露盤。
宮詞百首 二十六 和凝
司膳廚中也禁烟，春宮相對畫秋千。清明節日頒新火，蠟炬星飛下九天。
宮詞百首 二十七 和凝
宮木交芳色盡深，和風輕舞早鶯吟。侍臣不異東方朔，應喜仙桃滿禁林。
宮詞百首 二十八 和凝
貢橘香勻䩋𩉙容，星光初滿小金籠。近臣押賜諸王宅，拜了方開敕字封。
宮詞百首 二十九 和凝
獻壽朝元欲偃戈，航深梯險競駢羅。若論萬國來朝日，比竝塗山更較多。
宮詞百首 三十 和凝
豔陽風景簇神州，杏蘂桃心照鳳樓。遙望青青河畔草，幾多歸馬與休牛。
宮詞百首 三十一 和凝
鑾輿觀稼晚方歸，日月旗中見御衣。萬姓焚香惟頂禮，瑞雪隨繖入宮闈。
宮詞百首 三十二 和凝
宮庭皆應紫微垣，壯麗宸居顯至尊。赤子顒顒瞻父母，已將仁德比乾坤。
宮詞百首 三十三 和凝
三農皆已闢田疇，又見金門出土牛。塊雨條風符聖化，嘉禾看却報新秋。
宮詞百首 三十四 和凝
進食門前水陸陳，大官齋潔貢時新。明君宵旰分甘處，便索金盤賜重臣。
宮詞百首 三十五 和凝
層臺金碧惹紅霞，仙掌亭亭對月華。昨夜盤中甘露滿，婕妤爭去奏官家。
宮詞百首 三十六 和凝
水殿垂簾冷色凝，一牀珍簟展春冰。才人侍立持團扇，金縷雙龍貼碧藤。
宮詞百首 三十七 和凝
香鴨烟輕爇水沈，雲鬟閑墜鳳犀簪。珠簾半捲開花雨，又見芭蕉展半心。
宮詞百首 三十八 和凝
鶯錦蟬羅撒麝臍，狻猊輕噴瑞烟迷。紅酥點得香山小，卷上珠簾日未西。
宮詞百首 三十九 和凝
錦褥花明滿殿鋪，宮娥分坐學樗蒲。欲教官馬衝關過，呪願纖纖早擲盧。
宮詞百首 四十 和凝
小樓花簇鈿山低，金雉雙來蹋馬齊。誇向傍人能彩戲，朝來贏得鷺鷥犀。
宮詞百首 四十一 和凝
紅鬃白馬嫩龍飛，天廐供來入紫微。遙見玉階嘶不已，應緣識得赭黃衣。
宮詞百首 四十二 和凝
班定千牛立受宣，佩刀搢笏鳳墀前。一聲不坐祥雲合，鴛鷺依行拜兩邊。
宮詞百首 四十三 和凝
三殿香濃曉色來，祥鸞威鳳待門開。鏘金佩玉趨丹陛，總是和羹作礪才。
宮詞百首 四十四 和凝
兩番供奉打毬時，鸞鳳分廂錦繡衣。虎驟龍騰宮殿響，驊騮爭趂一星飛。
宮詞百首 四十五 和凝
鳳池冰泮岸莎勻，柳眼花心雪裏新。都是九重和暖地，東風先報禁園春。
宮詞百首 四十六 和凝
紫氣氤氳滿帝都，映樓明月鎖金鋪。銀泥殿裏嫌紅燭，教近龍牀著火珠。
宮詞百首 四十七 和凝
地衣初展瑞霞融，繡帽金鈴舞舜風。吹竹彈絲珠殿響，墜仙雙降五雲中。
宮詞百首 四十八 和凝
錦策勻鋪寒玉齊，星鎚高運日通犀。鏗金曲罷春冰碎，跪拜君王粉面低。
宮詞百首 四十九 和凝
珠簾靜卷水亭涼，玉蘂風飄小檻香。幾處按歌齊入破，雙雙雛燕出宮墻。
宮詞百首 五十 和凝
宮娥解禊豔陽時，鷁舸蘭橈滿鳳池。春水如藍垂柳醉，和風無力褭金絲。
宮詞百首 五十一 和凝
白玉階前菊蘂香，金盃仙醞賞重陽。層臺雲集梨園樂，獻壽聲聲祝萬康。
宮詞百首 五十二 和凝
天籟吟風社燕歸，渚蓮香老碧苔肥。夜來霜墜梧桐葉，諸殿平明進御衣。
宮詞百首 五十三 和凝
鑪爇香檀獸炭癡，真珠簾外雪花飛。六宮進酒堯眉壽，舞鳳盤龍滿御衣。
宮詞百首 五十四 和凝
雲行風靜早秋天，競遶盆池蹋采蓮。罨畫披袍從窣地，更尋宮柳看鳴蟬。
宮詞百首 五十五 和凝
闌珊星斗綴珠光，七夕宮嬪乞巧忙。總上穿針樓上去，競看銀漢灑瓊槳。
宮詞百首 五十六 和凝
寶瑟淒鏘夜漏餘，玉階閑作對蟾蜍。秋光寂歷銀河轉，已見宮花露滴疎。
宮詞百首 五十七 和凝
春風金褭萬年枝，簇白團紅爛熳時。宮女競思遊御苑，大家齊奏聖人知。
宮詞百首 五十八 和凝
乾文初見泰階平，日月常遵閣道行。昨夜仰觀垂象正，拱辰星宿轉分明。
宮詞百首 五十九 和凝
鏘鏘濟濟赴延英，漸近重瞳目轉明。君聖臣賢魚水契，鴻基須賀永清平。
宮詞百首 六十 和凝
天廐驂騑集嫩龍，雪光相照曉嘶風。昂頭步步金鞍穩，掌扇花前御路中。
宮詞百首 六十一 和凝
金吾細仗儼威儀，聖旨凝旒對遠夷。曉日曈曨瞻玉案，丁冬環珮滿彤墀。
宮詞百首 六十二 和凝
正旦垂旒御八方，蠻夷無不奉梯航。羣臣舞蹈稱觴處，雷動山呼萬歲長。
宮詞百首 六十三 和凝
聖主躬耕在籍田，公卿環衛待豐年。五風十雨餘糧在，金殿惟聞奏舜弦。
宮詞百首 六十四 和凝
聖日垂科委所司，英才咸喜遇明時。春宮進榜鶯離谷，月殿香殘桂魄枝。
宮詞百首 六十五 和凝
天街香滿瑞雲生，紅繖凝空景日明。先遣五坊排獵騎，爲民除害出神京。
宮詞百首 六十六 和凝
內宴初開錦繡攢，教坊齊奏萬年歡。簫韶響亮春雲合，日照堯階舞瑞鸞。
宮詞百首 六十七 和凝
視草詞臣直玉堂，對來新賜錦袍香。班資最在雲霄上，長是先迎日月光。
宮詞百首 六十八 和凝
玉殿朦朧散曉光，金龍高噴九天香。摵鞭聲定初開扇，百辟齊呼萬歲長。
宮詞百首 六十九 和凝
五色卿雲復九重，香烟高舞御鑪中。含元殿裏行仁德，四海車書已混同。
宮詞百首 七十 和凝
欲封丹詔紫泥香，朱篆龍文御印光。汗渙絲綸出丹禁，便從天上鳳銜將。
宮詞百首 七十一 和凝
越溪姝麗入深宮，儉素皆持馬后風。盡道君王修聖德，不勞辭輦與當熊。
宮詞百首 七十二 和凝
早梅初向雪中明，風惹奇香粉蘂輕。誰道落花堪靧面，競來枝上采繁英。
宮詞百首 七十三 和凝
暖殿奇香馥綺羅，窗間初學繡金鵝。纔經冬至陽生後，今日工夫一綫多。
宮詞百首 七十四 和凝
金井澄泉玉液香，瑠璃深殿自清涼。溫湯頭進瓜初熟，後至宮嬪未得嘗。
宮詞百首 七十五 和凝
繡闥雕甍列錦閨，珍奇惟待鳳凰棲。杏梁烜赫晴霞展，時見空虛墜燕泥。
宮詞百首 七十六 和凝
龍鳳金鞍軟玉緶，雪花光照錦連乾。駕頭直指西郊去，曉日寒生講武天。
宮詞百首 七十七 和凝
戛雲樓上定風盤，雀躍猨跳總不難。要對君王逞輕捷，御樓時擬上雞竿。
宮詞百首 七十八 和凝
停穩春衫窣地長，通天犀帶綴金章。近臣銜命離丹禁，高捧恩波灑萬方。
宮詞百首 七十九 和凝
垂黎玉押春簾卷，不夜珠樓曉鑑開。袍袴宮人走迎駕，東風吹送御香來。
宮詞百首 八十 和凝
金吾勘契自通宮，樓上初聞唱刻閑。金殿香高初喚仗，數行鴛鷺各趨班。
宮詞百首 八十一 和凝
螺髻凝香曉黛濃，水精鸂鶒颭輕風。金釵斜戴宜春勝，萬歲千秋遶鬢紅。
宮詞百首 八十二 和凝
縷金團扇對纖絺，正是深宮捧日時。要對君王說幽意，低頭佯念婕妤詩。
宮詞百首 八十三 和凝
結金冠子學梳蟬，碾玉蜻蜓綴鬢偏。寢殿垂簾悄無事，試香閑立御爐前。
宮詞百首 八十四 和凝
金馬詞臣夜受宣，授毫交直八花磚。白麻草了初呈進，稱旨絲綸下九天。
宮詞百首 八十五 和凝
平明光政便門開，已見忠臣早入來。自是樞機符造化，大羅天上曜三台。
宮詞百首 八十六 和凝
紅羅窗裏繡偏慵，嚲袖閑隈碧玉籠。蘭殿春晴鸚鵡睡，結條釵颭落花風。
宮詞百首 八十七 和凝
曉光初入右銀臺，鴛鷺分班啓沃來。如水如魚何際會，盡言金鼎得鹽梅。
宮詞百首 八十八 和凝
立名金馬近堯階，盡是家傳八斗才。麻尾尚猶龍字濕，便從天上鳳銜來。
宮詞百首 八十九 和凝
狻猊鎮角舞筵張，鸞鳳花分十六行。輕動玉纖歌遍慢，時時偷眼看君王。
宮詞百首 九十 和凝
邊藩□宴賀休征，細仗初排舜日明。坐定兩軍呈百戲，樂臣低折賀昇平。
宮詞百首 九十一 和凝
碧羅冠子簇香蓮，結勝雙銜利市錢。花下貪忙尋百草，不知遺却蹙金蟬。
宮詞百首 九十二 和凝
蘭省初除傅粉郎，靜端霜簡入鴛行。明庭轉制渾無事，朝下空餘雞舌香。
宮詞百首 九十三 和凝
采訪寧遺草澤人，詔搜無不降蒲輪。集賢殿裏開爐冶，待把黃金鑄重臣。
宮詞百首 九十四 和凝
紅玉纖纖捧暖笙，絳唇呼吸引春鶯。霓裳曲罷君王笑，宜近前來與改名。
宮詞百首 九十五 和凝
繡額朱門插艾人，羞將角黍近香唇。平明朝下誇宣賜，五色香絲繫臂新。
宮詞百首 九十六 和凝
芙蓉冠子水精簪，閑對君王理玉琴。鷺頸鶯脣勝仙子，步虛聲細象窗深。
宮詞百首 九十七 和凝
金馬門開侍從歸，御香猶惹賜來衣。曉光滿院金魚冷，紅藥花擎宿露飛。
宮詞百首 九十八 和凝
便殿朝回卸玉簪，競來芳檻摘花心。風和難捉花中蝶，却向窗間弄繡針。
宮詞百首 九十九 和凝
君王朝下未梳頭，長暈殘眉侍鑑樓。扼臂交光紅玉軟，起來重擬理箜篌。
宮詞百首 一百 和凝
九重天上實難知，空遣微臣役夢思。葵藿一心期捧日，強搜狂斐擬宮詞。
漁父歌 和凝
白芷汀寒立鷺鷥，蘋風輕翦浪花時。煙羃羃，日遲遲，香引芙蓉惹釣絲。
楊柳枝 一 和凝
軟碧搖烟似送人，映花時把翠眉嚬。青青自是風流主，慢颭金絲待洛神。
楊柳枝 二 和凝
瑟瑟羅裙金縷腰，黛眉隈破未重描。醉來齩損新花子，拽住仙郎盡放嬌。
楊柳枝 三 和凝
鵲橋初就咽銀河，今夜仙郎自姓和。不是昔年攀桂樹，豈能月裏索姮娥。
解紅歌 和凝
百戲罷，五音清，解紅一曲新教成。兩個瑤池小仙子，此時奪却柘枝名。
題鷹獵兔畫 和凝
雖是丹青物，沈吟亦可傷。君誇鷹眼疾，我憫兔心忙。豈動騷人興，惟增獵客狂。鮫綃百餘尺，爭及製衣裳。
醴泉院 和凝
萬山嵐靄簇洋城，數處禪齋盡有名。古柏八株堆翠色，靈泉一派逗寒聲。暫遊頗愛閑滋味，久住翻嫌俗性情。珍重支公每相勉，我于儒行也修行。
興勢觀 和凝
山名興勢鎮梁洋，儼有真風福此方。瘦柏握盤籠殿紫，靈泉澄潔浸花香。暫遊頗愛閑人少，久住翻嫌白日忙。只向五千文字內，願成金骨住仙鄉。
句 和凝
先生自舞琴。波上人如潘玉兒，掌中花似趙飛燕。
從蜀後主幸秦川上梓潼山 王仁裕
綵仗拂寒煙，鳴騶在半天。黃雲生馬足，白日下松巔。盛德安疲俗，仁風扇極邊。前程問成紀，此去尚三千。
和蜀後主題劒門 王仁裕
孟陽曾有語，刊在白雲稜。李杜常挨托，孫劉亦恃憑。庸才安可守，上德始堪矜。暗指長天路，濃巒蔽幾層。
荆南席上詠胡琴妓二首 一 王仁裕
紅妝齊抱紫檀槽，一抹朱弦四十條。湘水淩波慚鼓瑟，秦樓明月罷吹簫。寒敲白玉聲偏婉，暖逼黃鶯語自嬌。丹禁舊臣來側耳，骨清神爽似聞韶。
荆南席上詠胡琴妓二首 二 王仁裕
玉纖挑落折冰聲，散入秋空韻轉清。二五指中句塞雁，十三弦上囀春鶯。譜從陶室偷將妙，曲向秦樓寫得成。無限細腰宮裏女，就中偏愜楚王情。
題麥積山天堂 王仁裕
躡盡懸空萬仞梯，等閑身共白雲齊。簷前下視羣山小，堂上平分落日低。絕頂路危人少到，古巖松健鶴頻棲。天邊爲要留名姓，拂石殷勤身自題。
題斗山觀 王仁裕
霞衣欲舉醉陶陶，不覺全家住絳霄。拔宅只知雞犬在，上天誰信路岐遙。三清遼廊拋塵夢，八景雲煙事早朝。爲有故林蒼柏健，露華涼葉鎖金飆。
題孤雲絶頂淮陰祠 王仁裕
一握寒天古木深，路人猶說漢淮陰。孤雲不掩興亡策，兩角曾懸去住心。不是冕旒輕布素，豈勞丞相遠追尋。當時若放還西楚，尺寸中華未可侵。
和韓昭從駕過白衛嶺 王仁裕
龍斾飄颻指極邊，到時猶更二三千。登高曉蹋巉巖石，冒冷朝衝斷續煙。自學漢皇開土宇，不同周穆好神仙。秦民莫遣無恩及，大散關東別有天。
賀王溥入相 王仁裕
一戰文場拔趙旗，便調金鼎佐無爲。白麻驟降恩何極，黃髮初聞喜可知。跋勅案前人到少，築沙堤上馬歸遲。立班始得遙相見，親洽爭如未貴時。
與諸門生春日會飲繁臺賦 王仁裕
柳陰如霧絮成堆，又引門生飲古臺。淑景即隨風雨去，芳樽宜命管弦開。謾誇列鼎鳴鐘貴，寧免朝烏夜兔催。爛醉也須詩一首，不能空放馬頭回。
示諸門生 王仁裕
二百一十四門生，春風初長羽毛成。擲金換得天邊桂，鑿壁偷將榜上名。何辛不才逢聖世，偶將疎網罩羣英。衰翁漸老兒孫小，異日知誰略有情。
過平戎谷弔胡翽 王仁裕
立馬荒郊滿目愁，伊人何罪死林丘。風號古木悲長在，雨濕寒莎淚暗流。莫道文章爲衆嫉，只應輕薄是身讐。不緣魂寄孤山下，此地堪名鸚鵡洲。
奉詔賦劒州途中鷙獸 王仁裕
劒牙釘舌血毛腥，窺算勞心豈暫停。不與大朝除患難，惟餘當路食生靈。從將戶口資嚵口，未委三丁稅幾丁。今日帝王親出狩，白雲巖下好藏形。
放猿 王仁裕
放爾丁寧復故林，舊來行處好追尋。月明巫峽堪憐靜，路隔巴山莫厭深。棲宿免勞青嶂夢，躋攀應愜白雲心。三秋果熟松梢健，任抱高枝徹曉吟。
遇放猿再作 王仁裕
嶓冢祠前漢水濱，飲猿連臂下嶙峋。漸來子細窺行客，認得依稀是野賓。月宿從勞羈絏夢，松餐非復稻粱身。數聲腸斷和雲呌，識是前時舊主人。
偶作 馮道
莫爲危時便愴神，前程往往有期因。須知海嶽歸明主，未必乾坤陷吉人。道德幾時曾去世，舟車何處不通津？但教方寸無諸惡，狼虎叢中也立身。
北使還京作 馮道
去年今日奉皇華，只爲朝廷不爲家。殿上一杯天子泣，門前雙節國人嗟。龍荒冬往時時雪，兔苑春歸處處花。上下一行如骨肉，幾人身死掩風沙。
放魚書所鑰戶 馮道
高卻垣牆鑰却門，監丞從此罷垂綸。池中魚鱉應相賀，從此方知有主人。
句 馮道
朝披四襖專藏手，夜覆三衾怕露頭。牛頭偏得賜，象笏更容持。已落地花方遣埽，未經霜草莫教鋤。視草北來唐學士，擁旄西去漢將軍。
後唐宗廟樂舞辭 盧文紀
仁君御宇，環海謐清。運符武德，道協文明。九成式敍，百度惟成。金門積慶，玉葉傳榮。
後唐宗廟樂舞辭 崔居儉
艱難王業，返正皇唐。先天在造，却日重光。漢紹世祖，夏資少康。功成德茂，率祀無疆。
春社從李昉乞酒 李濤
社公今日沒心情，爲乞治聾酒一瓶。惱亂玉堂將欲徧，依稀巡到第三廳。
句 李濤
溪聲長在耳，山色不離門。掃地樹留影，拂妝琴有聲。一言寤主寧復聽，三諫不從歸去來。
靈溪老松歌 盧士衡
靈溪古觀壇西角，千尺鱗皴棟梁樸。橫出一枝戛樓閣，直上一枝掃寥廊。白石蒼苔擁根脚，月明風憾寒光落。有時風雨晦瞑，擺撼若黑龍之騰躍。合生於象外峰巒，枉滯乎人間山岳。安得巨靈受請託，拔向青桂白榆邊安著。
遊靈溪觀 盧士衡
雲藏寶殿風塵外，粉壁松軒入看初。話久仙童顏色老，病來玄鶴羽毛疎。樵翁接引尋紅朮，道士留連說紫書。不爲壯心降未得，便堪從此翫清虛。
寄天台道友 盧士衡
相思遙指玉霄峰，悵望江上阻萬重。曾隔曉窗聞法鼓，幾同寒榻聽疎鐘。別來知子長餐栢，吟處將誰對倚松。且住人間行聖教，莫思天路便登龍。
花落 盧士衡
迎風嘯未已，和雨落穀穀。千枝與萬枝，不如一竿竹。
鍾陵鐵柱 盧士衡
千年埋沒竟何爲，變化宜將萬物齊。安得風胡借方便，鑄成神劍斬鯨鯢。
題牡丹 盧士衡
萬葉紅綃翦盡春，丹青任寫不如真。風光九十無多日，難惜尊前折贈人。
冬日原居酬光上人見訪 熊皎
吾道喪已久，吾師何此來。門無塵事閉，卷有國風開。野迥霜先白，庭荒葉自堆。寒暄吟罷後，猶喜話天台。
懷三茅道友 熊皎
塵事何年解客嘲，十年容易到三茅。長思碧洞雲窗下，曾借黃庭雪夜抄。丹桂有心憑至論，五峰無信問深交。杏壇仙侶應相笑，只爲浮名未肯拋。
贈胥尊師 熊皎
綠髮童顏羽服輕，天台王屋幾經行。雲程去速因風起，酒債還遲待藥成。房閉十洲煙浪闊，籙開三洞鬼神驚。他年華表重歸日，却恐桑田已變更。
句 熊皎
山前猶見月，陌上未逢人。果熟秋先落，禽寒夜未棲。深逢野草皆爲藥，靜見樵人恐是仙。厭聽啼鳥夢醒後，慵掃落花春盡時。廢土有人耕不畏，古廳無訟醉何妨。
塞上 趙延壽
黃沙風捲半空拋，雲動陰山雪滿郊。探水人迴移帳就，射鵰箭落著弓抄。鳥逢霜果飢還啄，馬渡冰河渴自跑。占得高原肥草地，夜深生火折林梢。
棊 高輦
野客圍棊坐，搘頤向暮秋。不言如守默，設計似平讎。決勝雖關勇，防危亦合憂。看他終一局，白却少年頭。
句 高輦
飄飄送下遙天雪，颯颯吹乾旅舍煙。
題龍窩洞 張仁溥
折花攜酒看龍窩，鏤玉長旌俊彥過。他日各爲雲外客，碧紗籠却又如何。
留題座主和凝舊閣 李瀚
座主登庸歸鳳闕，門生批詔立鰲頭。玉堂舊閣多珍玩，可作西齋潤筆不。
書從事廳屏上 劉坦
金殿試迴新折桂，將軍留辟向江城。思量一醉猶難得，辜負揚州管記名。
題施璘畫竹圖 韋遵
枯籜危根繳石頭，千竿交映近清流。堪珍仲寶窮幽筆，留得荆湘一片秋。
陪遊鳳皇臺獻詩 宋齊丘
嵯峨壓洪泉，岝峉撐碧落。宜哉秦始皇，不驅亦不鑿。上有布政臺，八顧背城郭。山蹙龍虎健，水黑螭蜃作。白虹欲吞人，赤驥相𤍿㩧。畫棟泥金碧，石路盤墝埆。倒挂哭月猿，危立思天鶴。鑿池養蛟龍，栽桐棲鸑鷟。梁間燕教雛，石罅蛇懸殼。養花如養賢，去草如去惡。日晚嚴城鼓，風來蕭寺鐸。掃地驅塵埃，翦蒿除鳥雀。金桃帶葉摘，綠李和衣嚼。貞竹無盛衰，媚柳先搖落。塵飛景陽井，草合臨春閣。芙蓉如佳人，迴首似調謔。當軒有直道，無人肯駐脚。夜半鼠窸窣，天陰鬼敲啄。松孤不易立，石醜難安著。自憐啄木鳥，去蠹終不錯。晚風吹梧桐，樹頭鳴嚗嚗。峨峨江令石，青苔何淡薄。不話興亡事，舉首思眇邈。吁哉未到此，褊劣同尺蠖。籠鶴羨鳧毛，猛虎愛蝸角。一日賢太守，與我觀橐籥。往往獨自語，天帝相唯諾。風雲偶不來，寰宇銷一略。我欲烹長鯨，四海爲鼎鑊。我欲取大鵬，天地爲矰繳。安得生羽翰，雄飛上寥廓。
陪華林園試小妓羯鼓 宋齊丘
切斷牙牀鏤紫金，最宜平穩玉槽深。因逢淑景開佳宴，爲出花奴奏雅音。掌底輕璁孤鵲噪，枝頭乾快亂蟬吟。開元天子曾如此，今日將軍好用心。
句 宋齊丘
大似賢臣扶社稷，遇明則見暗還藏。
早朝 馮延巳
銅壺滴漏初晝，高閣雞鳴半空。催啓五門金鎖，猶垂三殿簾櫳。階前御柳搖綠，仗下宮花散紅。鴛瓦數行曉日，鸞旗百尺春風。侍臣踏舞重拜，聖壽南山永同。
句 馮延巳
青樓阿監應相笑，書記登壇又却回。
感懷詩二章 一 韓熙載
僕本江北人，今作江南客。再去江北遊，舉目無相識。金風吹我寒，秋月爲誰白。不如歸去來，江南有人憶。
感懷詩二章 二 韓熙載
未到故鄉時，將爲故鄉好。及至親得歸，爭如身不到。目前相識無一人，出入空傷我懷抱。風雨蕭蕭旅館秋，歸來窗下和衣倒。夢中忽到江南路，尋得花邊舊居處。桃臉蛾眉笑出門，爭向前頭擁將去。
溧水無相寺贈僧 韓熙載
無相景幽遠，山屏四面開。憑師領鶴去，待我挂冠來。藥爲依時採，松宜繞舍栽。林泉自多興，不是效劉雷。
送徐鉉流舒州 韓熙載
昔年悽斷此江湄，風滿征帆淚滿衣。今日重憐鶺鴒羽，不堪波上又分飛。
登祝融峰 李徵古
欲上祝融峰，先登古石橋。鑿開巇嶮處，取路到丹霄。
七歲吟 潘佑
朝遊滄海東，暮歸何太速。祗因騎折白龍腰，謫向人間三十六。
送人往宣城 潘佑
江畔送行人，千山生暮氛。謝安團扇上，爲畫敬亭雲。
寄孟賓于 李昉
初攜書劒別湘潭，金榜標名第十三。昔日聲名喧洛下，近來詩價滿江南。長爲邑令情終屈，縱處曹郎志未甘。莫學馮唐便休去，明君晚事未爲慚。
奉和聖製元日大雪登樓 張義方
恰當歲日紛紛落，天寶瑤花助物華。自古最先標瑞牒，有誰輕擬比楊花。密飄粉署光同冷，靜壓青松勢欲斜。豈但小臣添興詠，狂歌醉舞一家家。
中酒寄劉行軍 李建勳
甚矣頻頻醉，神昏體亦虛。肺傷徒問藥，髮落不盈梳。戀寢嫌明室，修生媿道書。西峯老僧語，相勸合何如。
白雁 李建勳
東溪一白雁，毛羽何皎潔。薄暮浴清波，斜陽共明滅。差池失羣久，幽獨依人切。旅食賴菰蒲，單棲怯霜雪。邊風昨夜起，顧影空哀咽。不及牆上烏，相將繞雙闕。
春日東山正堂作 李建勳
身閑贏得出，天氣漸暄和。蜀馬登山穩，南朝古寺多。早花微弄色，新酒欲生波。從此唯行樂，閑愁奈我何。
春日小園晨看兼招同舍 李建勳
最有杏花繁，枝枝若手摶。須知一春促，莫厭百迴看。鳥囀風潛息，蜂遲露未乾。可容排飲否，兼折贈頭冠。
惜花寄孫員外 李建勳
朝始一枝開，暮復一枝落。只恐雨淋漓，又見春蕭索。侵晨結駟攜酒徒，尋芳踏盡長安衢。思量少壯不自樂，他日白頭空歎吁。
春日病中 李建勳
纔得歸閑去，還教病臥頻。無由全勝意，終是負青春。綠柳漸拂地，黃鶯如喚人。方爲醫者勸，斷酒已經旬。
毆妓 李建勳
自爲專房甚，怱怱有所傷。當時心已悔，徹夜手猶香。恨枕堆雲髻，啼襟揾月黃。起來猶忍惡，剪破繡鴛鴦。
踏青罇前 李建勳
期君速行樂，不要旋還家。永日雖無雨，東風自落花。詩毫黏酒淡，歌袖向人斜。薄暮忘歸路，垂楊噪亂鵶。
正月晦日 李建勳
莫倦尋春去，都無百日遊。更堪正月過，已是一分休。泉暖聲纔出，雲寒勢未收。晚來重作雪，翻爲杏花愁。
惜花 李建勳
白髮今如此，紅芳莫更催。預愁多日謝，翻怕十分開。點滴無時雨，荒涼滿地苔。閑堦一桮酒，惟待故人來。
金谷園落花 李建勳
愁見清明後，紛紛蓋地紅。惜看難過日，自落不因風。蝶散餘香在，鶯啼半樹空。堪悲一尊酒，從此似西東。
柳花寄宋明府 李建勳
每愛江城裏，青春向盡時。一迴新雨歇，是處好風吹。破石黏蟲網，高樓撲酒旗。遙知陶令宅，五樹正離披。
送人 李建勳
相見未逾月，堪悲遠別離。非君誰顧我，萬里又南之。雨逼清明日，花陰杜宇時。愁看挂帆處，鷗鳥共遲遲。
閑遊 李建勳
攜酒復攜觴，朝朝一似忙。馬諳頻到路，僧借舊眠牀。道勝他圖薄，身閑白日長。扁舟動歸思，高處見滄浪。
栢梁隔句韻詩 李建勳
不喜長亭柳，枝枝擬送君。惟憐北窗□，樹樹解留人。圓缺都如月，東西只似雲。愁看離席散，歸蓋動行塵。
贈趙學士 李建勳
常欽趙夫子，遠作五侯賓。見面到今日，操心如古人。醉同華席少，吟訪野僧頻。寂寂長河畔，荒齋與廟隣。
春日金谷園 李建勳
火急召親賓，歡遊莫厭頻。日長徒似歲，花過即非春。晚雨來何定，東風自不勻。須知三箇月，不是負芳晨。
夏日酬祥松二公見訪 李建勳
多謝空門客，時時出草堂。從容非有約，淡薄不相忘。池映春篁老，簷垂夏果香。西峯正清霽，自與拂吟牀。
閑居秋思呈祥松二字 李建勳
秋光雖即好，客思轉悠哉。去國身將老，流年雁又來。葉紅堆晚徑，菊冷藉空罍。不得師相訪，難將道自開。
賦得冬日青溪草堂四十字 李建勳
莫道無幽致，常來到日西。地雖當北闕，天與設東溪。疎葦寒多折，驚鳧去不齊。坐中皆作者，長愛覓分題。
溪齋 李建勳
水木遶吾廬，搴簾晚檻虛。衰條寒露鵲，幽果落驚魚。愛酒貧還甚，趨時老更疎。乖慵自有素，不是忽簪裾。
留題愛敬寺 李建勳
野性竟未改，何以居朝廷。空爲百官首，但愛千峯青。南風新雨後，與客攜觴行。斜陽惜歸去，萬壑啼鳥聲。
宿山房 李建勳
石窗燈欲盡，松檻月還明。就枕渾無睡，披衣却出行。巖高泉亂滴，林動鳥時驚。倏忽山鐘曙，喧喧僕馬聲。
金陵所居青溪草堂閑興 李建勳
窗外皆連水，杉松欲作林。自憐趨競地，獨有愛閑心。素壁題看遍，危冠醉不簪。江僧暮相訪，簾卷見秋岑。
寄魏郎中 李建勳
碌碌但隨羣，蒿蘭任不分。未嘗矜有道，求遇向吾君。逸駕秋尋寺，長歌醉望雲。高齋紙屏古，塵暗北山文。
採菊 李建勳
簇簇竟相鮮，一枝開幾番。味甘資麴糵，香好勝蘭蓀。古道風搖遠，荒籬露壓繁。盈筐時採得，服餌近知門。
送王郎中之官吉水 李建勳
南望廬陵郡，山連五嶺長。吾君憐遠俗，從事輟名郎。移戶多無土，春蠶不滿筐。惟應勞贊畫，溪峒況彊梁。
孤雁 李建勳
欲食不敢食，合栖猶未栖。聞風亦驚過，避繳恨飛低。水闊緣湘因，雲寒過磧迷。悲鳴感人意，不見夜烏啼。
贈送致仕郎中 李建勳
鶴立瘦稜稜，髭長白似銀。衣冠皆古製，氣貌異常人。聽雪添詩思，看山滯酒巡。西峯重歸路，唯許野僧親。
宿友人山居寄司徒相公 一 李建勳
雨雪正霏霏，令人不憶歸。地爐僧坐暖，山枿火聲肥。隔紙烘茶蘂，移鐺剝芋衣。知君在霄漢，此興得還稀。
宿友人山居寄司徒相公 二 李建勳
郢客相尋夜，荒庭雪灑篙。虛堂看向曙，吟坐共忘勞。溪凍聲全減，燈寒焰不高。他人莫相笑，未易會吾曹。
感故府二首 一 李建勳
戚戚復戚戚，期懷安可釋。百年金石心，中路生死隔。新墳應草合，舊地空苔色。白日燈熒熒，凝塵滿几席。
感故府二首 二 李建勳
悒悒復悒悒，思君安可及。永日在堦前，披衣隨風立。高樓暮角斷，遠樹寒鴉集。惆悵幾行書，遺蹤墨猶濕。
田家三首 一 李建勳
畢歲知無事，兵銷復舊丁。竹門桑徑狹，春日稻畦青。犬吠隈籬落，雞飛上碓桯。歸田起□思，蛙叫草冥冥。
田家三首 二 李建勳
不識城中路，熙熙樂有年。木槃擎社酒，瓦鼓送神錢。霜落牛歸屋，禾收雀滿田。遙陂過秋水，閑閣釣魚船。
田家三首 三 李建勳
長愛田家事，時時欲一過。垣籬皆樹槿，廳院亦堆禾。病果因風落，寒蔬向日多。遙聞數聲笛，牛晚下前坡。
新竹 李建勳
嫋嫋薰風軟，娟娟湛露光。參差仙子仗，迤邐羽林槍。迥去侵花地，斜來破蘚牆。籜乾猶抱翠，粉膩若塗裝。逕曲莖難數，陰疎葉未長。嬾嫌吟客倚，甘畏夏蟲傷。映水如爭立，當軒自著行。北庭尊酒興，還爲此君狂。
歸燕詞 李建勳
羽翼勢雖微，雲霄亦可期。飛翻自有路，鴻鵠莫相嗤。待侶臨書幌，尋泥傍藻池。衝人穿柳徑，捕蝶遶花枝。廣廈來應徧，深宮去不疑。雕梁聲上下，煙浦影參差。舊地人潛換，新巢雀謾窺。雙雙暮歸處，疎雨滿江湄。
題魏壇二首 一 李建勳
不遇至真傳道要，曾看真誥亦何爲。舊碑經亂沈荒澗，靈篆因耕出故基。蛙黽自喧澆藥井，牛羊閑過放生池。蕭條夕景空壇畔，朽檜枝斜綠蔓垂。
題魏壇二首 二 李建勳
一尋遺跡到仙鄉，雲鶴沈沈思渺茫。丹井歲深生草木，芝田春廢臥牛羊。雨淋殘畫摧荒壁，鼠引飢虵落壞梁。薄暮欲歸仍佇立，菖蒲風起水泱泱。
東樓看雪 李建勳
一上高樓醉復醒，日西江雪更冥冥。化風吹火全無氣，平望惟松少露青。臘內不妨南地少，夜長應得小窗聽。因思舊隱匡廬日，閑看杉檉掩石扃。
落花 李建勳
惜花無計又花殘，獨遶芳叢不忍看。暖豔動隨鶯翅落，冷香愁雜燕泥乾。綠珠倚檻魂初散，巫峽歸雲夢又闌。忍把一尊重命樂，送春招客亦何歡。
春雪 李建勳
南國春寒朔氣迴，霏霏還阻百花開。全移暖律何方去，似誤新鶯昨日來。平野旋銷難蔽草，遠林高綴却遮梅。不知金勒誰家子，只待晴明賞帝臺。
重戲和春雪寄沈員外 李建勳
誰道江南要雪難，半春猶得倚樓看。却遮遲日偷鶯暖，密灑西風借鶴寒。散漫不容梨豔去，輕明應笑玉華乾。和來瓊什雖無敵，且是儂家比興殘。
春日尊前示從事 李建勳
州中案牘魚鱗密，界上軍書竹節稠。眼底好花渾似雪，甕頭春酒漫如油。東君不爲留遲日，清鏡唯知促白頭。最覺此春無氣味，不如庭草解忘憂。
尊前 李建勳
官爲將相復何求，世路多端早合休。漸老更知春可惜，正歡唯怕客難留。雨催草色還依舊，晴放花枝始自由。莫厭百壺相勸倒，免教無事結閑愁。
薔薇二首 一 李建勳
萬蘂爭開照檻光，詩家何物可相方。錦江風撼雲霞碎，仙子衣飄黼黻香。裛露早英濃壓架，背人狂蔓暗穿牆。綵牋蠻榼旬休日，欲召親賓看一場。
薔薇二首 二 李建勳
拂簷拖地對前墀，蝶影蜂聲爛熳時。萬倍馨香勝玉蘂，一生顏色笑西施。忘歸醉客臨高架，恃寵佳人索好枝。將並舞腰誰得及，惹衣傷手盡從伊。
殘牡丹 李建勳
腸斷題詩如執別，芳茵愁更繞闌鋪。風飄金蘂看全落，露滴檀英又暫蘇。失意婕妤妝漸薄，背身妃子病難扶。迴看池館春休也，又是迢迢看畫圖。
春雨二首 一 李建勳
春霖未免妨遊賞，唯到詩家自有情。花徑不通新草合，蘭舟初動曲池平。淨緣高樹莓苔色，飢集虛廊燕雀聲。閑憶昔年爲客處，悶留山館阻行行。
春雨二首 二 李建勳
蕭蕭春雨密還疎，景象三時固不如。寒入遠林鶯翅重，暖抽新麥土膏虛。細濛臺榭微兼日，潛漲漣漪欲動魚。唯稱乖慵多睡者，掩門中酒覽閑書。
醉中惜花更書與諸從事 李建勳
公退尋芳已是遲，莫因他事更來稀。未經旬日唯憂落，算有開時不合歸。歌檻宴餘風褭褭，閑園吟散雨霏霏。高樓鼓絕重門閉，長爲拋迴恨解衣。
和判官喜雨 李建勳
去禱山川尚未還，雲雷尋作遠聲寒。人情便似秋登悅，天色休勞夜起看。高檻氣濃藏柳郭，小庭流擁沒花壇。須知太守重牆內，心極農夫望處歡。
離闕下日感恩 李建勳
二年塵冒處中台，喜得南歸退不才。即路敢期皇子送，出關猶有御書來。未知天地恩何報，翻對江山思莫開。斜日葦汀凝立處，遠波微颺翠如苔。
細雨遙懷故人 李建勳
江雲未散東風暖，溟濛正在高樓見。細柳緣堤少過人，平蕪隔水時飛燕。我有近詩誰與和，憶君狂醉愁難破。昨夜南窗不得眠，閑堦點滴迴燈坐。
春水 李建勳
萬派爭流雨過時，晚來春靜更逶迤。輕鷗散遶夫差國，遠樹微分夏禹祠。青岸漸平濡柳帶，舊溪應暖負蓴絲。風鬟倚檝誰家子，愁看鴛鴦望所之。
蝶 李建勳
粉蝶翩翩若有期，南園長是到春歸。閑依柳帶參差起，困傍桃花獨自飛。潛被燕驚還散亂，偶因人逐入簾幃。晚來欲雨東風急，迴看池塘影漸稀。
中春寫懷寄沈彬員外 李建勳
省從騎竹學謳吟，便殢光陰役此心。寓目不能閑一日，閉門長勝得千金。窗懸夜雨殘燈在，庭掩春風落絮深。唯有故人同此興，近來何事嬾相尋。
鍾山寺避暑勉二三子 李建勳
樓臺雖少景何深，滿地青苔勝布金。松影晚留僧共坐，水聲閑與客同尋。清涼會擬歸蓮社，沈湎終須棄竹林。長愛寄吟經案上，石窗秋霽向千岑。
道林寺 李建勳
雖向鍾峯數寺連，就中奇勝出其間。不教幽樹妨閑地，別著高窗向遠山。蓮沼水從雙澗入，客堂僧自九華還。無因得結香燈社，空向王門玷玉班。
和致仕沈郎中 李建勳
欲謀休退尚因循，且向東溪種白蘋。謬應星辰居四輔，終期冠褐作閑人。城中隔日趨朝嬾，楚外千峯入夢頻。殘照晚庭沈醉醒，靜吟斜倚老松身。
醉中詠梅花 李建勳
十月清霜尚未寒，雪英重疊已如摶。還悲獨詠東園裏，老作南州刺史看。北客見皆驚節氣，郡僚癡欲望盃盤。交親罕至長安遠，一醉如泥豈自歡。
閑出書懷 李建勳
閑遊何用問東西，寓興皆非有所期。斷酒只攜僧共去，看山從聽馬行遲。溪田雨漲禾生耳，原野鶯啼黍熟時。應有交親長笑我，獨輕人事鬢將衰。
寺居陸處士相訪感懷却寄二三友人 李建勳
湘寺閑居亦半年，就中昨夜好潸然。人歸遠岫疎鐘後，雪打高杉古屋前。投足正逢他國亂，冥心未解祖師禪。爐煙向冷孤燈下，唯有寒吟到曙天。
春雪 李建勳
隨風竟日勢漫漫，特地繁於故歲看。幽榭凍黏花屋重，短簷斜濕燕巢寒。閑聽不寐詩魂爽，淨喫無厭酒肺乾。莫道便爲桑麥藥，亦勝焦涸到春殘。
惜花 李建勳
淡淡西園日又垂，一尊何忍負芳枝。莫言風雨長相促，直是晴明得幾時。心破只愁鶯踐落，眼穿唯怕客來遲。年年使我成狂叟，腸斷紅牋幾首詩。
梅花寄所親 李建勳
一氣才新物未知，每慙青律與先吹。雪霜迷素猶嫌早，桃杏雖紅且後時。雲鬢自黏飄處粉，玉鞭誰指出牆枝。老夫多病無風味，只向尊前詠舊詩。
登昇元閣 李建勳
登高始覺太虛寬，白雪須知唱和難。雲渡瑣窗金牓濕，月移珠箔水精寒。九天星象簾前見，六代城池直下觀。唯有上層人未到，金烏飛過拂闌干。
雪有作 李建勳
霏霏奕奕滿寒空，況是難逢值臘中。未白已堪張宴會，漸繁偏好去簾櫳。庭莎易集看盈地，池柳難裝旋逐風。長愛清華入詩句，預愁遲日放消融。
宮詞 李建勳
自遠凝旒守上陽，舞衣頓減舊朝香。簾垂粉閣春將盡，門掩梨花日漸長。草色深濃封輦路，水聲低咽轉宮牆。君王一去不迴駕，皓齒青蛾空斷腸。
晚春送牡丹 李建勳
攜觴邀客遶朱闌，腸斷殘春送牡丹。風雨數來留不得，離披將謝忍重看。氛氳蘭麝香初減，零落雲霞色漸乾。借問少年能幾許，不須推酒厭桮盤。
歲暮晚泊望廬山不見因懷岳僧呈察判 李建勳
貪程只爲看廬阜，及到停舟恨頗濃。雲暗半空藏萬仞，雪迷雙瀑在中峯。林端莫辨曾遊路，鳥際微聞向暮鐘。長愧昔年招我入，共尋香社見芙蓉。
重臺蓮 李建勳
斜倚秋風絕比倫，千英和露染難勻。自爲祥瑞生南國，誰把丹青寄北人。明月幾宵同綠水，牡丹無路出紅塵。憐伊不算多時立，贏得馨香暗上身。
迎神 李建勳
攂蠻鼉，吟塞笛，女巫結束分行立。空中再拜神且來，滿奠椒漿齊獻揖。陰風窣窣吹紙錢，妖巫瞑目傳神言。與君降福爲豐年，莫教賽祀虧常筵。
春詞 李建勳
日高閑步下堂階，細草春莎沒繡鞋。折得玫瑰花一朵，憑君簪向鳳皇釵。
獨夜作 李建勳
佳人一去無消息，夢覺香殘愁復入。空庭悄悄月如霜，獨倚闌干伴花立。
清明日 李建勳
他皆攜酒尋芳去，我獨關門好靜眠。唯有楊花似相覓，因風時復到牀前。
宮詞 李建勳
宮門長閉舞衣閑，略識君王鬢便斑。却羨落花春不管，御溝流得到人間。
送喻鍊師歸茅山 李建勳
休糧知幾載，臉色似桃紅。半醉離城去，單衣行雪中。水聲茅洞曉，雲影石房空。莫學秦時客，音書便不通。
和元宗元日大雪登樓 李建勳
紛紛忽降當元曾，著物輕明似月華。狂灑玉墀初散絮，密黏宮樹未妨花。迥封雙闕千尋峭，冷壓南山萬仞斜。寧意傳來中使出，御題先賜老僧家。
遊棲霞寺 李建勳
養花天氣近平分，瘦馬來敲白下門。曉色未開山意遠，春容猶淡月華昏。琅琊冷落存遺跡，籬舍稀疎帶舊村。此地幾經人聚散，只今王謝獨名存。
金山 李建勳
不嗟白髮曾遊此，不歎征帆無了期。盡日憑闌誰會我，祗悲不見韓垂詩。
送李冠 李建勳
勻如春澗長流水，怨似秋枝欲斷蟬。可惜人間容易聽，清聲不到御樓前。
遊宋興寺東巖 李建勳
幾年不到東巖下，舊住僧亡屋亦無。寒日蕭條何物在，朽松經燒石池枯。
批周宗書後 李建勳
偶罷阿衡來典郡，固無閑可物應官。憑君爲報羣胥道，莫作循州刺史看。
送八分書與友人繼以詩 李建勳
跁跒爲詩跁跒書，不封將去寄仙都。仙翁拍手應相笑，得似秦朝次仲無。
句 李建勳
桃花流水須長信，不學劉郎去又來。粟多未必全爲計，師老須防有伏兵。徧尋雲壑重題石，欲下山門更倚松。
蟠溪懷古 孟賓于
良哉呂尚父，深隱始歸周。釣石千年在，春風一水流。松根盤蘚石，花影臥沙鷗。誰更懷韜術，追思古渡頭。
懷連上舊居 孟賓于
閑思連上景難齊，樹繞仙鄉路繞溪。明月夜舟漁父唱，春風平野鷓鴣啼。城邊寄信歸雲外，花下傾杯到日西。更憶海陽垂釣侶，昔年相遇草萋萋。
公子行 孟賓于
錦衣紅奪彩霞明，侵曉春遊向野庭。不識農夫辛苦力，驕驄蹋爛麥青青。
題梅仙館 孟賓于
仙界路遙雲縹渺，古壇風冷葉蕭騷。後來豈合言淹滯，一尉昇騰道最高。
句 孟賓于
遠樹連沙靜，閑舟入浦遲。簾垂羣吏散，苔長訟庭閑。去年曾折處，今日又垂條。早知落處隨疎雨，悔得開時順暖風。千家簾幕春空在，幾處樓臺月自明。臘雪化爲流水去，春風吹出好山來。昔日聲塵喧洛下，近年詩句滿江南。匝地人家憑檻見，遠山秋色捲簾看。蟾宮空手下，澤國更誰來。水國二親應探榜，龍門三月又傷春。仙鳥却回空說夢，清朝未達自嫌身。失意從他桃李春，嵩陽經過歇行塵。雲僧不見城中事，問是今年第幾人。因逢日者教重應，忍被雲僧勸却歸。
九日陪董內召登高 廖匡圖
祝融峰下逢嘉節，相對那能不愴神。煙裏共尋幽磵菊，樽前俱是異鄉人。遙山帶日應連越，孤雁來時想別秦。自古登高盡惆悵，茱萸休笑淚盈巾。
贈泉陵上人 廖匡圖
暫把枯藤倚碧根，禪堂初創楚江濆。直疑松小難留鶴，未信山低住得雲。草接寺橋牛笛近，日銜村樹鳥行分。每來共憶曾遊處，萬壑泉聲絕頂聞。
和人贈沈彬 廖匡圖
冥鴻跡在煙霞上，燕雀休誇大廈巢。名利最爲浮世重，古今能有幾人拋。逼真但使心無著，混俗何妨手強抄。深喜卜居連岳色，水邊竹下得論交。
松 廖匡圖
曾於西晉封中散，又向東吳作大夫。濃翠自知千古在，清聲誰道四時無。枝柯偃後龍蛇老，根脚盤來爪距粗。直待素秋搖落日，始將凡木鬬榮枯。
中秋月 廖凝
九十日秋色，今宵已半分。孤光含列宿，四面絕纖雲。衆木排疎影，寒流疊細紋。遙遙望丹桂，心緒正紛紛。
聞蟬 廖凝
一聲初應侯，萬木已西風。便感異鄉客，先於離塞鴻。日斜金谷靜，雨過石城空。此處不堪聽，蕭條千古同。
彭澤解印 廖凝
五斗徒勞謾折腰，三年兩鬢爲誰焦。今朝官滿重歸去，還挈來時舊酒瓢。
句 廖凝
滿汀漚不散，一局黑全輸。獵回千帳雪，探密大河冰。落盡最高樹，始知松柏青。飯僧春嶺蕨，醒酒雪潭魚。風清竹閣留僧宿，雨濕莎庭放吏衙。紅躑躅繁金殿暖，碧芙蓉笑水宮秋。
贈廖凝 韋鼎
君與白雲鄰，生涯久忍貧。姓名高雅道，寰海許何人。岳氣秋來早，亭寒果落新。幾回吟石畔，孤鶴自相親。
寄廬山白上人 左偃
潦倒門前客，閑眠歲又殘。連天數峰雪，終日與誰看。萬丈高松古，千尋落水寒。仍聞有新作，嬾寄入長安。
寄韓侍郎 左偃
謀身謀隱兩無成，拙計深慙負耦耕。漸老可堪懷故國，多愁翻覺厭浮生。言詩幸遇明公許，守朴甘遭俗者輕。今日況聞搜草澤，獨悲顦顇臥昇平。
秋晚野望 左偃
倚筇聊一望，何處是秦川？草色初晴路，鴻聲欲暮天。
言懷別同志 左偃
慚老將誰託，勞生每自慙。何當重攜手，風雨滿江南。
江上晚泊 左偃
寒雲淡淡天無際，片帆落處沙鷗起。水闊風高日復斜，扁舟獨宿蘆花裏。
送人 左偃
一莖二莖華髮生，千枝萬枝梨花白。春色江南獨未歸，今朝又送還鄉客。
句 劉洞
千里長江皆渡馬，十年養士得何人。翻憶潘郎章奏內，愔愔日暮好沾巾。百骸同草木，萬象入心靈。
旅懷 江爲
迢迢江漢路，秋色又堪驚。半夜聞鴻雁，多年別弟兄。高風雲影斷，微雨菊花明。欲寄東歸信，裴回無限情。
江行 江爲
越信隔年稀，孤舟幾夢歸。月寒花露重，江晚水煙微。峰直帆相望，沙空鳥自飛。何時洞庭上，春雨滿蓑衣。
登潤州城 江爲
天末江城晚，登臨客望迷。春潮平島嶼，殘雨隔虹霓。鳥與孤帆遠，煙和獨樹低。鄉山何處是，目斷廣陵西。
岳陽樓 江爲
倚樓高望極，展轉念前途。晚葉紅殘楚，秋江碧入吳。雲中來雁急，天末去帆孤。明月誰同我，悠悠上帝都。
送客 江爲
明月孤舟遠，吟髭鑷更華。天形圍澤國，秋色露人家。水館螢交影，霜洲橘委花。何當尋舊隱，泉石好生涯。
臨刑詩 江爲
街鼓侵人急，西傾日欲斜。黃泉無旅店，今夜宿誰家。
塞下曲 江爲
萬里黃雲凍不飛，磧煙烽火夜深微。胡兒移帳寒笳絕，雪路時聞探馬歸。
隋堤柳 江爲
錦纜龍舟萬里來，醉鄉繁盛忽塵埃。空餘兩岸千株柳，雨葉風花作恨媒。
句 江爲
吟登蕭寺旃檀閣，醉倚王家玳瑁筵。遠遠朝宗出白雲，方圓隨處性長存。
寄人 一 張泌
別夢依依到謝家，小廊迴合曲闌斜。多情只有春庭月，猶爲離人照落花。
寄人 二 張泌
酷憐風月爲多情，還到春時別恨生。倚柱尋思倍惆悵，一場春夢不分明。
邊上 張泌
戍樓吹角起征鴻，獵獵寒旌背晚風。千里暮煙愁不盡，一川秋草恨無窮。山河慘澹關城閉，人物蕭條市井空。只此旅魂招未得，更堪回首夕陽中。
長安道中早行 張泌
客離孤館一燈殘，牢落星河欲曙天。雞唱未沈函谷月，鴈聲新度灞陵煙。浮生已悟莊周蝶，壯志仍輸祖逖鞭。何事悠悠策羸馬，此中辛苦過流年。
洞庭阻風 張泌
空江浩蕩景蕭然，盡日菰蒲泊釣船。青草浪高三月渡，綠楊花撲一溪煙。情多莫舉傷春目，愁極兼無買酒錢。猶有漁人數家住，不成村落夕陽邊。
春日旅泊桂州 張泌
暖風芳草竟芊綿，多病多愁負少年。弱柳未勝寒食雨，好花爭奈夕陽天。溪邊物色堪圖畫，林畔鶯聲似管弦。獨有離人開淚眼，強憑杯酒亦澘然。
晚次（一作「歇」）湘源縣 張泌
煙郭遙聞向晚雞，水平舟靜浪聲齊。高林帶雨楊梅熟，曲岸籠雲謝豹啼。二女廟荒汀（一作「宫」）樹老，九疑山碧楚天低。湘南自古多離怨，莫動哀吟易慘悽。
惆悵吟 張泌
秋風丹葉動荒城，慘澹雲遮日半明。晝夢却因惆悵得，晚愁多爲別離生。江淹彩筆空留恨，莊叟玄譚未及情。千古怨魂銷不得，一江寒浪若爲平。
秋晚過洞庭 張泌
征帆初挂酒初酣，暮景離情兩不堪。千里晚霞雲夢北，一洲霜橘洞庭南。溪風送雨過秋寺，磵石驚龍落夜潭。莫把羈魂弔湘魄，九疑愁絕銷煙嵐。
題華嚴寺木塔 張泌
六街晴色動秋光，雨霽憑高只易傷。一曲晚煙浮渭水，半橋斜日照咸陽。休將世路悲塵事，莫指雲山認故鄉。回首漢宮樓閣暮，數聲鐘鼓自微茫。
經舊遊 張泌
暫到高唐曉又還，丁香結夢水潺潺。不知雲雨歸何處，歷歷空留十二山。
碧戶 張泌
碧戶扃魚鏁，蘭窗掩鏡臺。落花疑悵望，歸燕自裴回。詠絮知難敵，傷春不易裁。恨從芳草起，愁爲晚風來。衣惹湘雲薄，眉分楚岫開。香濃眠舊枕，夢好醉春杯。小障明金鳳，幽屏點翠苔。寶箏橫塞鴈，怨笛落江梅。卓氏仍多酒，相如正富才。莫教琴上意，翻作鶴聲哀。
芍藥 張泌
香清粉澹怨殘春，蝶翅蜂鬚戀蘂塵。閑倚晚風生悵望，靜留遲日學因循。休將薜荔爲青瑣，好與玫瑰作近鄰。零落若教隨暮雨，又應愁殺別離人。
春晚謠 張泌
雨微微，煙霏霏，小庭半拆紅薔薇。鈿箏斜倚畫屏曲，零落幾行金鴈飛。蕭關夢斷無尋處，萬疊春波起南浦。凌亂楊花撲繡簾，晚窗時有流鶯語。
所思 張泌
空塘水碧春雨微，東風散漫楊柳飛。依依南浦夢猶在，脈脈高唐雲不歸。江頭日暮多芳草，極目傷心煙悄悄。隔江紅杏一枝明，似玉佳人俯清沼。休向春臺更迴望，銷魂自古因惆悵。銀河碧海共無情，兩處悠悠起風浪。
春夕言懷 張泌
風透疎簾月滿庭，倚欄無事倍傷情。煙垂柳帶纖腰軟，露滴花房怨臉明。愁逐野雲銷不盡，情隨春浪去難平。幽窗謾結相思夢，欲化西園蝶未成。
春江雨 張泌
雨溟溟，風泠泠，老松瘦竹臨煙汀。空江冷落野雲重，村中鬼火微如星。夜驚溪上漁人起，滴瀝篷聲滿愁耳。子規叫斷獨未眠，罨岸春濤打船尾。
送容州中丞赴鎮 張泌
交趾同星坐，龍泉佩斗文。燒香翠羽帳，看舞鬱金裙。鷁首衝瀧浪，犀渠拂嶺雲。莫教銅柱北，祗說馬將軍。
贈韓道士 張泌
日暮秋風吹野花，上清歸客意無涯。桃源寂寂煙霞閉，天路悠悠星漢斜。還似世人生白髮，定知仙骨變黃芽。東城南陌頻相見，應是壺中別有家。
甘露寺 孫魴
寒暄皆有景，孤絕畫難形。地拱千尋嶮，天垂四面青。晝燈籠鴈塔，夜磬徹漁汀。最愛僧房好，波光滿戶庭。
題金山寺 孫魴
萬古波心寺，金山名目新。天多剩得月，地少不生塵。過樐妨僧定，驚濤濺佛身。誰言張處士，題後更無人。
楊柳枝詞五首 一 孫魴
靈和風暖太昌春，舞線搖絲向昔人。何似曉來江雨後，一行如畫隔遙津。
楊柳枝詞五首 二 孫魴
彭澤初栽五樹時，只應閑看一枝垂。不知天意風流處，要與佳人學畫眉。
楊柳枝詞五首 三 孫魴
暖傍離亭靜拂橋，入流穿檻綠陰搖。不知落日誰相送，魂斷千條與萬條。
楊柳枝詞五首 四 孫魴
春來綠樹遍天涯，未見垂楊未可誇。晴日萬株煙一陣，閑坊兼是莫愁家。
楊柳枝詞五首 五 孫魴
十首當年有舊詞，唱青歌翠幾無遺。未曾得向行人道，不謂離情莫折伊。
入塞二首 一 沈彬
欲爲皇王服遠戎，萬人金甲鼓鼙中。陣雲黯塞三邊黑，兵血愁天一片紅。半夜翻營旗攪月，深秋防戍劒磨風。謗書未及明君爇，臥骨將軍已歿功。
入塞二首 二 沈彬
苦戰沙門臥箭痕，戍樓閑上望星文。生希國澤分偏將，死奪河源荅聖君。鳶覰敗兵眠白草，馬驚邊鬼哭陰雲。功多地遠無人紀，漢閣笙歌日又曛。
塞下三首 一 沈彬
塞葉聲悲秋欲霜，寒山數點下牛羊。映霞旅鴈隨疎雨，向磧行人帶夕陽。邊騎不來沙路失，國恩深後海城荒。胡兒向化新成長，猶自千回問漢王。
塞下三首 二 沈彬
貴主和親殺氣沉，燕山閑獵鼓鼙音。旗分雪草偷邊馬，箭入寒雲落塞禽。隴月盡牽鄉思動，戰衣誰寄淚痕深。金釵謾作封侯別，劈破佳人萬里心。
塞下三首 三 沈彬
月冷榆關過鴈行，將軍寒笛老思鄉。貳師骨恨千夫壯，李廣魂飛一劒長。戍角就沙催落日，陰雲分磧護飛霜。誰知漢武輕中國，閑奪天山草木荒。
秋日 沈彬
秋含砧杵擣斜陽，笛引西風顥氣涼。薜荔惹煙籠蟋蟀，芰荷翻雨潑鴛鴦。當年酒賤何妨醉，今日時難不易狂。腸斷舊遊從一別，潘安惆悵滿頭霜。
金陵雜題二首 一 沈彬
王氣生秦四百年，晉元東渡浪花船。正慙海內皆塗地，來保江南一片天。古樹著行臨遠岸，暮山相亞出微煙。千征萬戰英雄盡，落日牛羊食野田。
金陵雜題二首 二 沈彬
暮潮聲落草光沉，賈客來帆宿岸陰。一笛月明何處酒，滿城秋色幾家砧。時清曾惡桓溫盛，山翠長牽謝傅心。今日到來何物在，碧煙和雨鎖寒林。
麻姑山 沈彬
紺殿松蘿太古山，仙人曾此話桑田。閑傾雲液十分日，已過浮生一萬年。花洞路中逢鶴信，水簾巖底見龍眠。我來遊禮酬心願，欲共怡神契自然。
題蘇仙山 沈彬
眼穿林罅見郴州，井里交連側局揪。味道不來閑處坐，勞生更欲幾時休。蘇仙宅古煙霞老，義帝墳荒草木愁。千古是非無處問，夕陽西去水東流。
洪州解至長安初舉納省卷夢仙謠 沈彬
□□□□□□□，□□□□□□□。玉殿大開從客入，金桃爛熟沒人偷。鳳驚寶扇頻翻翅，龍懼金鞭不轉頭。□□□□□□□，□□□□□□□。
憶仙謠 沈彬
白榆風颯九天秋，王母朝迴宴玉樓。日月漸長雙鳳睡，桑田欲變六鼇愁。雲翻簫管相隨去，星觸旌幢各自流。詩酒近來狂不得，騎龍却憶上清遊。
納省卷贈爲首劉象 沈彬
曾應大中天子舉，四朝風月鬢蕭疎。不隨世祖重攜劒，却爲文皇再讀書。十載戰塵銷舊業，滿城春雨壞貧居。一枝何事於君借，仙桂年年幸有餘。
贈王定保 沈彬
仙桂曾攀第一枝，薄遊湘水阻佳期。皋橋已失齊眉願，蕭寺行逢落髮師。廢苑露寒蘭寂寞，丹山雲斷鳳參差。聞公已有平生約，謝絕女蘿依兔絲。
結客少年場行 沈彬
重義輕生一劒知，白虹貫日報讎歸。片心惆悵清平世，酒市無人問布衣。
再過金陵 沈彬
玉樹歌終王氣收，鴈行高送石城秋。江山不管興亡事，一任斜陽伴客愁。
都門送別 沈彬
岸柳蕭疎野荻秋，都門行客莫回頭。一條灞水清如劒，不爲離人割斷愁。
弔邊人 沈彬
殺聲沈後野風悲，漢月高時望不歸。白骨已枯沙上草，家人猶自寄寒衣。
句 沈彬
尺素隱清輝，一毫分險阻。金翅動身摩日月，銀河轉浪洗乾坤。須知手筆安排定，不怕山河整頓難。九衢冠蓋暗爭路，四海干戈多異心。地隈一水巡城轉，天約羣山附郭來。數家魚網疎雲外，一岸殘陽細雨中。松欹晚影離壇草，鍾撼秋聲入殿風。壓低吳楚遙涵水，約破雲霞獨倚天。半身落日離秦樹，一路平蕪入楚煙。清占月中三峽水，麗偷雲外十洲春。幽鳥喚人穿竹去，野猨尋果出雲來。
僻居謝何明府見訪 伍喬
公退琴堂動逸懷，閑披煙靄訪微才。馬嘶窮巷蛙聲息，轍到衡門草色開。風引柳花當坐起，日將林影入庭來。滿齋塵土一牀蘚，多謝從容水飯回。
冬日道中 伍喬
去去天涯無定期，瘦童羸馬共依依。暮煙江口客來絕，寒葉嶺頭人住稀。帶雪野風吹旅思，入雲山火照行衣。釣臺吟閣滄洲在，應爲初心未得歸。
僻居酬友人 伍喬
僻居雖愛近林泉，幽徑閑居碧蘚連。向竹掩扉隨鶴息，就溪安石學僧禪。古琴帶月音聲亮，山果經霜氣味全。多謝故交憐朴野，隔雲時復寄佳篇。
宿灊山 伍喬
一入仙山萬慮寬，夜深寧厭倚虛欄。鶴和雲影宿高木，人帶月光登古壇。芝朮露濃溪塢白，薜蘿風起殿廊寒。更陪羽客論真理，不覺初鐘叩曉殘。
遊西禪 伍喬
遠岫當軒列翠光，高僧一衲萬緣忘。碧松影裏地長潤，白藕花中水亦香。雲自雨前生淨石，鶴于鐘後宿長廊。遊人戀此吟終日，盛暑樓臺早有涼。
寄史處士 伍喬
長羨閑居一水湄，吟情高古有誰知。石樓待月橫琴久，漁浦經風下釣遲。僻塢落花多掩徑，舊山殘燒幾侵籬。松門別後無消息，早晚重應躡屐隨。
僻居秋思寄友人 伍喬
門巷秋歸更寂寥，雨餘閑砌委蘭苗。夢迴月夜蟲吟壁，病起茅齋藥滿瓢。澤國舊遊關遠思，竹林前會負佳招。身名未立猶辛苦，何許流年晚鬢凋。
寄落星史虛白處士 伍喬
白雲峰下古溪頭，曾與提壺爛熳遊。登閣共看彭蠡水，圍爐相憶杜陵秋。棊玄不厭通高品，句妙多容隔歲酬。別後相思時一望，暮山空碧水空流。
九江旅夜寄山中故人 伍喬
弱柳風高遠漏沈，坐來難便息愁吟。江城雪盡寒猶在，客舍燈孤夜正深。塵土積年粘旅服，關山無處寄歸心。此時遙羨閑眠侶，靜掩雲扉臥一林。
聞杜牧赴闕 伍喬
舊隱匡廬一草堂，今聞攜策謁吾皇。峽雲難卷從龍勢，古劒終騰出土光。開翅定期歸碧落，濯纓寧肯問滄浪。他時得意交知仰，莫忘裁詩寄釣鄉。
林居喜崔三博遠至 伍喬
幾日區區在遠程，晚煙林徑喜相迎。姿容雖有塵中色，巾屨猶多嶽上清。野石靜排爲坐榻，溪茶深煮當飛觥。留連話與方經宿，又欲攜書別我行。
廬山書堂送祝秀才還鄉 伍喬
束書辭我下重巔，相送同臨楚岸邊。歸思幾隨千里水，離情空寄一枝蟬。園林到日酒初熟，庭戶開時月正圓。莫使蹉跎戀疎野，男兒酬志在當年。
暮冬送何秀才毘陵 伍喬
匹馬嘶風去思長，素琴孤劒稱戎裝。路塗多是過殘歲，杯酒無辭到醉鄉。雲傍水村凝冷片，雪連山驛積寒光。毘陵城下饒嘉景，回日新詩應滿堂。
晚秋同何秀才溪上 伍喬
閑步秋光思杳然，荷藜因共過林煙。期收野藥尋幽路，欲採溪菱上小船。雲吐晚陰藏霽岫，柳含餘靄咽殘蟬。倒尊盡日忘歸處，山磬數聲敲暝天。
送江少府授延陵後寄 伍喬
五老雲中勤學者，遇時能不困風塵。束書西上謁明主，捧檄南歸慰老親。別館友朋留醉久，去程煙月入吟新。莫因官小慵之任，自古鸞棲有異人。
觀山水障子 伍喬
功績精妍世少倫，圖時應倍用心神。不知草木承何異，但見江山長帶春。雲勢似離巖底石，浪花如動岸邊蘋。更疑獨泛漁舟者，便是其中舊隱人。
寄張學士洎 伍喬
不知何處好消憂，公退攜壺即上樓。職事久參侯伯幕，夢魂長遶帝王州。黃山向晚盈軒翠，黟水含春繞檻流。遙想玉堂多暇日，花時誰伴出城遊。
塞下曲 一 陳陶
邊頭能走馬，猨臂李將軍。射虎羣胡伏，開弓絕塞聞。海山諳向背，攻守別風雲。只爲坑降罪，輕車未轉勳。
塞下曲 二 陳陶
望湖關下戰，雜虜喪全師。鳥啄豺狼將，沙埋日月旗。牛羊奔赤狄，部落散燕耆。都護凌晨出，銘功瘞死屍。
悲哉行 陳陶
中嶽仇先生，遺余餌松方。服之一千日，肢體生異香。步履如風旋，天涯不齎糧。仍云爲地仙，不得朝虛皇。狡兔有三穴，人生又何常。悲哉二廉士，餓死於首陽。
塗山懷古 陳陶
落拓書劍晚，清秋鷹正籠。塗山間來上，敬愛如登龍。覽古覺神王，翛然天地空。東南更何有，一醉先王風。惟昔放勳世，陰晦徹成洪。皇圖化魚鱉，天道漂無蹤。帝乃命舟檝，掇芳儒素中。高陳九州力，百道驅歸東。舊物復光明，洪爐再埏鎔。經門不私子，足知天下公。亮曰那並生，唐虞禪華蟲。茲山朝萬國，一賦寰海同。十載有區宇，秋豪皆帝功。垂衣不驕德，子桀如何聾。握髮聞禮賢，葺茅見卑宮。凡夫色難事，神聖安能恭。道隱三千年，遺芳播笙鏞。當時執圭處，佳氣仍童童。海嶼儼清廟，天人盛祇供。玄恩及花木，丹讖名崆峒。異代草澤臣，何由樹勳庸。堯階未曾識，誰信平生忠。恨不當際會，預爲執鞭僮。勞歌下山去，懷德心無窮。
遊子吟 陳陶
栖烏喜林曙，驚蓬傷歲闌。關河三尺雪，何處是天山？朔風無重衣，僕馬飢且寒。慘慼別妻子，遲回出門難。男兒值休明，豈是長泥蟠。何者爲木偶，何人侍金鑾。鬱鬱守貧賤，悠悠亦無端。進不圖功名，退不處巖巒。窮通在何日，光景如跳丸。富貴苦不早，令人摧心肝。誓期春之陽，一振摩霄翰。
懷仙吟二首 一 陳陶
丹陵五牙客，昨日羅浮歸。赤斧尋不得，煙霞空滿衣。試於華陽問，果遇三茅知。採藥向十洲，同行牧羊兒。十洲隔八海，浩渺不可期。留空雙白鶴，巢在長松枝。
懷仙吟二首 二 陳陶
雲溪古流水，春晚桃花香。憶與我師別，片帆歸滄浪。滄浪在何許，相思淚如雨。黃鶴不復來，雲深難別處。石渠泉泠泠，三見菖蒲生。日夜勞夢魂，隨波注東溟。空懷別時惠，長讀消魔經。
海昌望月 陳陶
何處無今夕，豈期在海頭。賈客不愛月，嬋娟閑滄洲。浩然傷歲華，獨望湖邊樓。煙島青歷歷，藍田白悠悠。誰無破鏡期，繄我信虛舟。誰無桂枝念，繄我方摧輈。始見彎環春，又逢團圓秋。莫厭綾扇夕，百年多銀鉤。今盤誰雕鐫，玉窟難冥搜。重輪運時節，三五不自由。疑拋雲上鍋，欲摟天邊毬。孀居應寒冷，擣藥青冥愁。兔子樹下蹲，蝦𢋙池中遊。如何名金波，不共水東流。天花辟膻腥，野雲無邊陬。蚌蛤乘大運，含珠相對醻。夜鵲思南鄉，露華清東甌。百寶安可覰，老龍鎖深湫。究究如情人，盜者即仇讎。海涯上皎潔，九門更清幽。亭亭勸金尊，夜久喘吳牛。夷俗皆輕擲，北山思今遊。鴈聲故鄉來，客淚墮南洲。平生煙霞志，讀書覓封侯。四海尚白身，豈無故鄉羞。壈坎何足歎，壯如水中虬。獵獵谷底蘭，搖搖波上鷗。中途喪資斧，兩地生繁憂。一杯太陰君，鷦鷯豈無求。明日將片葉，三山東南浮。
蒲門戍觀海作 陳陶
廓落溟漲曉，蒲門鬱蒼蒼。登樓禮東君，旭日生扶桑。毫釐見蓬瀛，含吐金銀光。草木露未晞，蜃樓氣若藏。欲遊蟠桃國，慮涉魑魅鄉。徐市惑秦朝，何人在巖廊。惜哉千童子，葬骨於眇茫。恭聞槎客言，東池接天潢。即此聘牛女，曰祈長壽方。靈津水清淺，余亦慕脩航。
番禺道中作 陳陶
博羅程遠近，海塞愁先入。瘴雨出虹蝀，蠻江渡山急。常聞島夷俗，犀象滿城邑。鴈至草猶春，潮迴檣半濕。丹丘鳳皇隱，水廟蛟龍集。何處樹能言，幾鄉珠是泣。千年趙佗國，霸氣委原隰。齷齪笑終軍，長纓禍先及。
贈江西周大夫 陳陶
否極生大賢，九元降靈氣。獨立正始風，蔚然中興瑞。淵倫照三古，磊落涵涇渭。真貌月懸秋，雄詞雷出地。具瞻先皇寵，欲踐東華貴。咫尺時不來，千秋鼎湖淚。因分三輔職，進領南平位。報政黃霸慙，提兵呂蒙醉。歲星臨斗牛，水國嘉祥至。不獨蒼生蘇，仍兼六騶喜。恭聞廟堂畧，欲斷匈奴臂。剗釋自宸衷，平戍在連帥。時康簪笏宂，世梗忠良議。丘壑非無人，松香有私志。三朝倚天劍，十萬浮雲騎。可使河曲清，羣公信兒戲。滄溟用謙德，百谷走童稚。禦衆付深人，參籌須偉器。他年蓬蓽賤，願附鵷鸞翅。
旅次銅山途中先寄溫州韓使君 陳陶
亂山滄海曲，中有橫陽道。束馬過銅梁，苕華坐堪老。鳩鳴高崖裂，熊鬬深樹倒。絕壑無坤維，重林失蒼昊。躋攀寡儔侶，扶接念輿皁。俛仰慄嵌空，無因掇靈草。梯窮聞戍鼓，魂續賴丘禱。敞豁天地歸，縈紆村落好。悠悠思蔣徑，擾擾愧商皓。馳想永嘉侯，應傷此懷抱。
種蘭 陳陶
種蘭幽谷底，四遠聞馨香。春風長養深，枝葉趁人長。智水潤其根，仁鋤護其芳。蒿藜不生地，惡鳥弓已藏。椒桂夾四隅，茅茨居中央。左鄰桃花塢，右接蓮子塘。一月薰手足，兩月薰衣裳。三月薰肌骨，四月薰心腸。幽人飢如何，採蘭充餱糧。幽人渴如何，醞蘭爲酒漿。地無青苗租，白日如散王。不嘗仙人藥，端坐紅霞房。日夕望美人，佩花正煌煌。美人久不來，佩花徒生光。刈穫及葳蕤，無令見雪霜。清芬信神鬼，一葉豈可忘。舉頭愧青天，鼓腹詠時康。下有賢公卿，上有聖明王。無階荅風雨，願獻蘭一筐。
草木言 陳陶
何生我蒼蒼，何育我黃黃。草木無知識，幸君同三光。始自受姓名，葳蕤立衣裳。山河既分麗，齊首乳青陽。甘辛各有榮，好醜不相防。常憂刀斧劫，竊慕仁壽鄉。願天雨無暴，怨地風無狂。雨足因衰憊，風多因夭傷。在山不爲桂，徒辱君高岡。在水不爲蓮，徒占君深塘。勿輕培塿阜，或有奇棟梁。勿輕蒙朧澤，或有奇馨香。涓毫可蔍差，朝菌壽爲長。擁腫若無取，大椿命爲傷。婆娑不材生，苒苒向秋荒。幸遭薰風日，有得皆簸揚。所愧雨露恩，願效幽微芳。希君頻採擇，勿使枯雪霜。
題僧院紫竹 陳陶
喜遊蛟井寺，復見炎州竹。杳靄萬丈間，嘯風清獨速。江南正霜霰，吐秀弄顓頊。似瑞驚堅貞，如魔試金粟。笋非孝子泣，文異湘靈哭。金碧誰與鄰，蕭森自成族。新聞赤帝種，子落毛人谷。遠祖賜鷦鵬，遺芳遍南陸。對煙蘇麻醜，夾澗篔簹伏。美譽動丹青，瓌姿豔秦蜀。因緣鹿苑識，想像虵丘斸。幾葉別黃茅，何年依白足。龍樹蟄一花，砌瑤掃雲屋。色靜曼仙花，名高給孤獨。青蔥太子樹，灑落觀音目。法雨每霑濡，玉毫時照燭。離居鸞節變，住冷金顏縮。豈念葛陂榮，幸無祖父辱。光搖水精串，影送蓮花軸。江鶩日相尋，野鶚時寄宿。幽香入茶竈，靜翠直碁局。肯羨垣上蒿，自多籬下菊。從來道生一，況伴龜藏六。棲託詎星迴，檀欒已雲矗。霞杯傳縹葉，羽管吹紫玉。久絕釣竿歌，聊裁竹枝曲。媿生黃金地，千秋爲師綠。
早發始興 陳陶
雲裏山已曙，舟中火初爇。綠浦待行橈，玄猨催落月。沿流信多美，況復秋風發。挂席借前期，晨雞莫嘲异常。
寄元孚道人 陳陶
梵宇章句客，佩蘭三十年。長乘碧雲馬，時策翰林鞭。曩事五岳遊，金衣曳祥煙。高攀桐君手，左倚鸑鷟肩。哭玉秋雨中，摘星春風前。橫輈截洪偃，憑几見廣宣。爾來寤華胥，石壁孤雲眠。龍降始得偈，龜老方巢蓮。內殿無文僧，驅虞誰能牽。因之問楚水，弔屈幾潺湲。
和西江李助副使早登開元寺閣 陳陶
虛豁登寶閣，三休極層構。獨立天地間，煙雲滿襟袖。鰲荒初落日，劍野呈綺繡。秋檻祝融微，陰軒九江湊。拂簷皇姑舍，錯落白榆秀。倚砌天竺祠，蛟龍蟠古甃。翛然觀六合，一指齊宇宙。書劍忽若□，青雲日方晝。南朝空蒼莽，楚澤稀耕耨。萬事溺頹波，一航安可涭。徒云寄麟泣，六五終難就。資斧念餘生，湖光隱圭竇。早聞羣黃鶴，飄舉此江岫。陵谷空靄然，人樵已雛𪆪。燕宮豸冠客，憑覽發清奏。珠玉難嗣音，摐轅愧孤陋。
將歸鍾陵留贈南海李尚書 陳陶
楚國有田舍，炎州長夢歸。懷恩似秋燕，屢遶玉堂飛。越酒豈不甘，海魚寧無肥。山裘醉歌舞，事與初心違。曄曄文昌公，英靈世間稀。長江浩無際，龍蜃皆歸依。賤子感一言，草茅發光輝。從來雞鳧質，得假鳳皇威。常欲討玄珠，青雲報巍巍。龍門竟多故，雙淚別旍旂。
宿島徑夷山舍 陳陶
百里遵鳥徑，蓬征信邅迴。暝依漁樵宿，似過黃金臺。缺齧心未理，寥寥夜猨哀。山深石牀冷，海近腥氣來。主人意不淺，屢獻流霞杯。對月撫長劍，愁襟紛莫開。九衢平如水，胡爲涉崔崽。一飯未遑飽，鵬圖信悠哉。山濤謔細君，吾豈厭蓬萊。明發又驅馬，客思一裴回。
避世翁 陳陶
海上一蓑笠，終年垂釣絲。滄洲有深意，冠盡何由知。直鉤不營魚，蝸室無妻兒。渴飲寒泉水，飢飡紫朮芝。鶴髮披兩肩，高懷如澄陂。曾聞仙老言，云是古鴟夷。石竇閟雷雨，金潭養蛟螭。乘槎上玉津，騎鹿遊峨嵋。以人爲語默，與世爲雄雌。茲焉乃磻溪，豹變應須時。自古隱淪客，無非王者師。
冬夜吟 陳陶
黑夜天寒愁散玉，東皇海上張仙燭。侯家歌舞按梨園，石氏賓寮醉金谷。魯家襜褕闇披水，雪花燈下甘垂翅。散帙高編折桂枝，披紗密甃青雲地。霜白溪松轉斜盡，銅龍喚曙咽聲細。八埏螻蟻厭寒栖，早晚青旗引春帝。展轉城烏啼紫天，曈曚千騎衙樓前。
西川座上聽金五雲唱歌 陳陶
蜀王殿上華筵開，五雲歌從天上來。滿堂羅綺悄無語，喉音止駐雲裴回。管弦金石還依轉，不隨歌出靈和殿。白雲飄颻席上聞，貫珠歷歷聲中見。舊樣釵箆淺澹衣，元和梳洗青黛眉。低叢小鬢膩䰀鬌，碧牙鏤掌山參差。曲終暫起更衣過，還向南行座頭坐。低眉欲語謝貴侯，檀臉雙雙淚穿破。自言本是宮中嬪，武皇改號承恩新。中丞御史不足比，水殿一聲愁殺人。武皇鑄鼎登真籙，嬪御蒙恩免幽辱。茂陵弓劍不得親，嫁與卑官到西蜀。卑官到官年未周，堂衡祿罷東西遊。蜀江水急駐不得，復此萍蓬二十秋。今朝得侍王侯宴，不覺途中妾身賤。願持巵酒更唱歌，歌是伊州第三遍。唱著右丞征戍詞，更聞閨月添相思。如今聲韻尚如在，何況宮中年少時。五雲處處可憐許，明朝道向襃中去。須臾宴罷各東西，雨散雲飛莫知處。
飛龍引 陳陶
有熊之君好神仙，飡霞鍊石三千年。一旦黃龍下九天，騎龍枿枿昇紫煙。萬姓攀髯髯墮地，啼呼弓劍飄寒水。紫鸞八九墮玉笙，金鏡空留照魑魅。羽幢䙰褷銀漢秋，六宮望斷芙蓉愁。應龍下揮中園笑，泓泓水遶青苔洲。瑞風颯遝天光淺，瑤闕峨峨橫露苑。沆瀣樓頭紫鳳歌，三株樹下青牛飯。鴻朧九闕相玉皇，鈞天樂引金華郎。散花童子鶴衣短，投壺姹女蛾眉長。彤庭侍宴瑤池席，老兔春高桂宮白。蓬萊下國賜分珪，阿母金桃容小摘。仙流萬緘蟲篆春，三十六洞交風雲。千年小兆一蟬蛻，丹臺職亞扶桑君。金烏試浴青門水，下界蜉蝣幾迴死。
謫仙詞 陳陶
牧龍丈人病高秋，羣童擊節星漢愁。瑤臺鳳輦不勝恨，太古一聲龍白頭。玉氣蘭光久摧折，上清雞犬音書絕。蜺旌失手遠於天，三島空雲對秋月。人間磊磊浮漚客，鸑鷟蜻蜓飛自隔。不應冠蓋逐黃埃，長夢真君舊恩澤。
步虛引 陳陶
小隱山人十洲客，莓苔爲衣雙耳白。青編爲我忽降書，暮雨虹蜺一千尺。赤城門閉六丁直，曉日已燒東海色。朝天半夜聞玉雞，星斗離離礙龍翼。
獨搖手 陳陶
漢宮新燕矜蛾眉，春臺豔妝蓮一枝。迎春侍宴瑤華池，游龍七盤嬌欲飛。冶袖鶯鸞拂朝曦，摩煙褭雪金碧遺。愁鴻連翾蠶曳絲，颯遝明珠掌中移。仙人龍鳳雲雨吹，朝哀暮愁引啞吚。鴛鴦翡翠承宴私，南山一笑君無辭。仙蛾泣月清露垂，六宮燒燭愁風欷。
空城雀 陳陶
古城濛濛花覆水，昔日住人今住鬼。野雀荒臺遺子孫，千年飲啄枯桑根。不隨海燕栢梁去，應無玉環銜報恩。近村紅栗香壓枝，嗷嗷黃口訴朝飢。生來未見鳳皇語，欲飛常怕蜘蛛絲。斷腸四隅天四絕，清泉綠蒿無恐疑。
雞鳴曲 陳陶
雞聲春曉上林中，一聲驚落蝦蟆宮。二聲喚破枕邊夢，三聲行人煙海紅。平旦慵將百雛語，蓬鬆錦繡當陽處。媿君飲食長相呼，爲君晝鳴下高樹。
小笛弄 陳陶
一尺玲瓏握中翠，僊娥月浦呼龍子。五夜流珠粲夢卿，九青鸞倚洪崖醉。丹穴飢兒笑風雨，媧皇碧玉星星語。蛇蝎愁聞骨髓寒，江山恨老眠秋霧。綺席鴛鴦冷朱翠，星流露泫誰驅使。江南一曲罷伶倫，芙蓉水殿春風起。
將進酒 陳陶
金尊莫倚青春健，齷齪浮生如走電。琴瑟盤傾從世珠，黃泥局瀉流年箭。麻姑爪禿瞳子昏，東皇肉角生魚鱗。靈鼇柱骨半枯朽，驪龍德悔愁耕人。周孔蓍龜久淪沒，黃蒿誰認賢愚骨。兔苑詞才去不還，蘭亭水石空明月。姮娥弄簫香雨收，江濱迸瑟魚龍愁。靈芝九折楚蓮醉，翾風一歎梁庭秋。醁亞蠻觥奉君壽，玉山三獻春紅透。銀鴨金鵝言待誰，隋家嶽瀆皇家有。珊瑚座上凌香雲，鳳𦢙龍炙猩猩脣。芝蘭此日不傾倒，南山白石皆賢人。文康調笑麒麟起，一曲飛龍壽天地。
錢塘對酒曲 陳陶
風天鴈悲西陵愁，使君紅旗弄濤頭。東海神魚騎未得，江天大笑閑悠悠。嵯峨吳山莫誇碧，河陽經年一宵白。南州彩鳳爲君生，古獄愁蛇待恩澤。三清羽童來何遲，十二玉樓胡蝶飛。炎荒翡翠九門去，遼東白鶴無歸期。鴟夷公子休悲悄，六鼇如鏡天始老。尊前事去月團圓，琥珀無情憶蘇小。
巫山高 陳陶
玉峰青雲十二枝，金母和雲賜瑤姬。花宮磊砢楚宮外，列仙八面星斗垂。秀色無雙怨三峽，春風幾夢襄王獵。青鸞不在嬾吹簫，斑竹題詩寄江妾。飄颻絲散巴子天，苔裳玉轡紅霞幡。歸時白帝掩青瑣，瓊枝草草遺湘煙。
贈別離 陳陶
碧玉飛天星墜地，玉劍分風交合水。楊柳聽歌莫向隅，雞鳴一石留髠醉。蹄輪送客溝水東，月娥揮手崦嵫峰。蠻天列嶂儼相待，風官掃道迎遊龍。天姥翦霞鋪曉空，漴漴大帝開明宮。文鯨掉尾四海通，分明瀑布收靈桐。山妖水魅騎旋風，魘夢齧魂黃瘴中。借君郎鑒入崆峒，靈光草照閑花紅。
關山月 陳陶
昔年嫖姚護羌月，今照嫖姚雙鬢雪。青塚曾無尺寸歸，錦書多記窮荒骨。百戰金瘡體沙磧，鄉心一片懸秋碧。漢城應期破鏡時，胡塵萬里嬋娟隔。度磧衝雲朔風起，邊笳欲晚生青珥。隴上橫吹霜色刀，何年斷得匈奴臂。
殿前生桂樹 陳陶
僊娥玉宮秋夜明，桂枝拂檻參差瓊。香風下天漏丁丁，牛渚翠梁橫淺清羽帳不眠恨吹笙。棲烏暗驚僊子落，步月鬃雲墮金雀。蕙樓涼簟翠波空，銀縷香寒鳳皇薄。東海即爲郎斟酌，綺疏長懸七星杓。
古鏡篇 陳陶
紫皇玉鏡蟾蜍字，墮地千年光不死。發匣身沈古井寒，懸臺日照愁成水。海戶山窗幾梳綰，菱花開落何人見。野老曾耕太白星，神狐夜哭秋天片。下國青銅旋磨滅，迴鸞萬影成枯骨。會待搏風雨泬寥，長恐莓苔蝕明月。
自歸山 陳陶
海嶽南歸遠，天門北望深。暫爲青瑣客，難換白雲心。富貴老閑事，猨猱思舊林。清平無樂志，尊酒有瑤琴。
渡浙江 陳陶
適越一輕艘，凌兢截鷺濤。曙光金海近，晴雪玉峰高。靜寇思投筆，傷時欲釣鼇。壯心殊未展，登涉漫勞勞。
送沈次魯南遊 陳陶
高臺贈君別，滿握軒轅風。落日一揮手，金鵝雲雨空。鼇洲石梁外，劍浦羅浮東。茲興不可接，翛翛煙際鴻。
南海石門戍懷古 陳陶
漢家征百越，落地喪貔貅。大野朱旗沒，長江赤血流。鬼神尋覆族，宮廟變荒丘。唯有朝臺月，千年照戍樓。
題居上人法華新院 陳陶
浮名深般若，方寺設蓮華。鐘唄成僧國，湖山稱法家。一塵多寶塔，千佛大牛車。能誘泥犂客，超然識聚沙。
送秦鍊師 陳陶
紫府靜沈沈，松軒思別吟。水流寧有意，雲泛本無心。錦洞桃花遠，青山竹葉深。不因時賣藥，何路更相尋。
哭寶月三藏大禪師 陳陶
五峰習聖罷，乾竺化身歸。帝子傳真印，門人哭寶衣。一囊窮海沒，三藏故園稀。無復天花落，悲風滿鐵圍。
贈溫州韓使君 陳陶
康樂風流五百年，永嘉鈴閣又登賢。嚴城鼓動魚驚海，華屋尊開月下天。內使筆鋒光案牘，鄢陵詩句滿山川。今來誰似韓家貴，越絕髦幢鴈影連。
閑居寄太學盧景博士 陳陶
無路青冥奪錦袍，恥隨黃雀住蓬蒿。碧雲夢後山風起，珠樹詩成海月高。久滯鼎書求羽翼，未忘龍闕致波濤。閑來長得留侯癖，羅列樝梨校六韜。
贈漳州張怡使君 陳陶
舊德徐方天下聞，當年熊軾繼清芬。井田異政光蠻竹，符節深恩隔瘴雲。已見嘉祥生北戶，嘗嫌夷貊蠹南薰。幾時徴拜征西越，學著縵胡從使君。
贈容南韋中丞 陳陶
普寧都護軍威重，九驛梯航壓要津。十二銅魚尊畫戟，三千犀甲擁朱輪。風雲已靜西山寇，閭井全移上國春。不獨來蘇發歌詠，天涯半是泣珠人。
投贈福建路羅中丞 陳陶
越豔聽謠不厭聽，樓船高臥靜南溟。未聞建水窺龍劍，應喜家山接女星。三捷楷模光典策，一生封爵笑丹青。皇恩幾日西歸去，玉樹扶疎正滿庭。
贈江南李偕副使 陳陶
世祿三朝壓鳳池，杜陵公子漢庭知。雷封始賀堂溪劍，花府尋邀玉樹枝。幾日坐談誅叛逆，列城歸美見歌詩。從軍莫厭千場醉，即是金鑾寵命時。
賀容府韋中丞大府賢兄新除黔南經略 陳陶
蓬瀛簪笏舊聯行，紫極差池降寵章。列國山河分鴈字，一門金玉盡龍驤。耿家符節朝中美，袁氏芝蘭閫外香。烽戍悠悠限巴越，佇聽歌詠兩甘棠。
和容南韋中丞題瑞亭白燕白鼠六眸龜嘉蓮 陳陶
伏波恩行動南夷，交趾喧傳四瑞詩。燕鼠孕靈褒上德，龜蓮增耀荅無私。迴翔雪侶窺簷處，照映紅巢出水時。盡寫流傳在軒檻，嘉祥從此百年知。
題豫章西山香城寺 陳陶
十地嚴宮禮竺皇，栴檀樓閣半天香。祇園樹老梵聲小，雪嶺花香燈影長。霄漢落泉供月界，蓬壺靈鳥侍雲房。何年七七金人降，金錫珠壇滿上方。
送江西周尚書赴滑臺 陳陶
楚謠襦袴整三千，喉舌新恩下九天。天角雄都分節鉞，蛟龍舊國罷樓船。崑河已在兵鈐內，棠樹空留鶴嶺前。多病無因酬一顧，鄢陵千騎去翩翩。
閩中送任畹端公還京 陳陶
燕臺下榻玉爲人，月桂曾輸次第春。幾日酬恩坐炎瘴，九秋高駕拂星辰。漢庭鳳進鵷行喜，隋國珠還水府貧。多少嘉謨奏風俗，斗牛孤劍在平津。
豫章江樓望西山有懷 陳陶
水護星壇列太虛，煙霓十八上仙居。時人未識遼東鶴，吾祖曾傳寶鼎書。終日章江催白鬢，何年丹竈見紅蕖。桃花谷口春深淺，欲訪仙生赤鯉魚。
經徐穉墓 陳陶
郟鄏妖興炎漢衰，先生南國臥明夷。鳳皇屢降玄纁禮，瓊石終藏烈火詩。禁掖衣冠加宋鵲，湖山耕釣沒堯時。千年壠樹何人哭，寂寞蒼苔內史碑。
鍾陵道中作 陳陶
原隰經霜蕙草黃，塞鴻消息怨流芳。秋山落照見麋鹿，南國異花開雪霜。煙火近通槃瓠俗，水雲深入武陵鄉。曾逢齧缺話東海，長憶蕭家青玉牀。
旅泊塗江 陳陶
煙雨南江一葉微，松潭漁父夜相依。斷沙鴈起金精出，孤嶺猨愁木客歸。楚國柑橙勞夢想，丹陵霞鶴間音徽。無因得似滄溟叟，始憶離巢已倦飛。
上建溪 陳陶
崆垌一派瀉蒼煙，長揖丹丘逐水仙。雲樹杳冥通上界，峰巒迴合下閩川。侵星愁過蛟龍國，採碧時逢婺女船。已判猨催鬢先白，幾重灘瀨在秋天。
冬日暮旅泊廬陵 陳陶
螺亭倚棹哭飄蓬，白浪欺船自向東。楚國蕙蘭增悵望，番禺筐篚旅虛空。江城雪落千家夢，汀渚冰生一夕風。棄置侯鯖任羇束，不勞龜瓦問窮通。
登寶曆寺閣 陳陶
金碧高層世界空，憑蜺長嘯八鑾風。橫軒水壯蛟龍府，倚棟星開牛斗宮。三楚故墟殘景北，六朝荒苑斷山東。不堪懷古勞悲笑，安得鵬摶顥氣中。
寄兵部任畹郎中 陳陶
常思劍浦越清塵，荳蔻花紅十二春。崑玉已成廊廟器，澗松猶是薜蘿身。雖同橘柚依南土，終媿魁罡近北辰。好向昌時薦遺逸，莫教千古弔靈均。
贈江南從事張侍郎 陳陶
平南門館鳳皇毛，二十華軒立最高。幾處談天致雲雨，早時文海得鯨鼇。姻聯紫府蕭窗貴，職稱青錢繡服豪。江徼無虞才不展，銜杯終日詠離騷。
劍池 陳陶
秦帝南巡厭火精，蒼黃埋劍故豐城。霸圖繚戾金龍螫，坤道扶搖紫氣生。星斗臥來閑窟穴，雌雄飛去變澄泓。永懷惆悵中宵作，不見春雷發匣聲。
洛城見賀自真飛昇 陳陶
子晉鸞飛古洛川，金桃再熟賀郎仙。三清樂奏嵩丘下，五色雲屯御苑前。朱頂舞低迎絳節，青鬟歌對駐香軿。誰能白晝相悲泣，太極光陰億萬年。
謫仙吟贈趙道士 陳陶
汗漫東遊黃鶴雛，縉雲仙子住清都。三元麟鳳推高座，六甲風雷閟小壺。日月暗資靈壽藥，山河擬作化生符。若爲失意居蓬島，鼇足塵飛桑樹枯。
夜別溫商梓州 陳陶
鳳皇城裏花時別，玄武江邊月下逢。客舍莫辭先買酒，相門曾忝舊登龍。迎風騷屑千家竹，隔水悠揚午夜鐘。明日又行西蜀去，不堪天際遠山重。
題贈高閑上人 陳陶
簷蔔花間客，軒轅席上珍。筆江秋菡萏，僧國瑞麒麟。內殿初招隱，曹溪得後塵。龍蛇驚粉署，花雨對金輪。白馬方依漢，朱星又入秦。劇談凌鑿齒，清論倒波旬。拂石先天古，降龍舊國春。珠還合浦老，龍去玉州貧。鴛鷺輸黃絹，場壇遶白萍。鼎湖閑入夢，金閣靜通神。海氣成方丈，山泉落淨巾。獼猴深愛月，鷗鳥不猜人。拂岳蕭蕭竹，垂空澹澹津。漢珠難覓對，荆璞本來真。伊傅多聯壁，劉雷競買鄰。江邊有國寶，時爲劚星辰。
哭王贊府 陳陶
白水流今古，青山送死生。驅馳三楚掾，倏忽一空名。金玉埋臯壤，芝蘭哭弟兄。龍頭孤後進，鵬翅失前程。愁變風雲色，悲連鼓角聲。落星辭聖代，寒夢閉佳城。伊昔來江邑，從容副國英。德踰棲棘美，公亞飲冰清。大廈亡孤直，羣儒憶老成。白駒悲里巷，梁木慟簪纓。隴遂添新草，珠還滿舊籝。蒼蒼難可問，原上晚煙橫。
聖帝撃壤歌四十聲 陳陶
百六承堯緒，艱難土運昌。太虛橫彗孛，中野鬬豺狼。帝曰更吾嗣，時哉憶聖唐。英星垂將校，神嶽誕忠良。鍊石醫元氣，屠鼇正昊蒼。掃原鋪一德，驅祲立三光。大道重蘇息，真風再發揚。芟夷踰舊跡，神聖掩前王。郊酒酣寥廓，鴻恩受渺茫。地圖龜負出，天誥鳳銜將。雜貢來山峙，羣夷入鴈行。紫泥搜海岱，鴻筆富巖廊。鷹象敷宸極，寰瀛作瑞坊。泥丸封八表，金鏡照中央。構殿基麟趾，開藩表鳳翔。鑾輿親稼穡，朱幌務蠶桑。戎羯輸天馬，靈仙侍玉房。宮儀水蒐甲，門衛綠沈槍。陶鑄超三古，車書混萬方。時巡望虞舜，蒐狩法殷湯。化合謳謠滿，年豐鬼蜮藏。政源歸牧馬，宮法付神羊。寶鼎無靈應，金甌肯破傷。封山昭茂績，祠執荅嘉祥。在昔宮闈僭，仍罹羿浞殃。牝雞何譈䜕，猘犬漫劻勷。苗禱三靈怒，桓偷九族亡。鯨鯢尋挂網，魑魅旋投荒。松栢霜逾翠，芝蘭露更香。聖謨流祚遠，仙系發源長。島嶼征徭薄，漪瀾汎稻涼。鳧魚饜飡啖，荷薜足衣裳。寤寐華胥國，嬉遊太素鄉。鷹鸇飛接翼，忠孝住連牆。有叟能調鼎，無媒隱釣璜。乾坤資識量，江海入文章。野鶴思蓬闕，山麋憶廟堂。泥沙空淬礪，星斗屢低昂。歷草何因見，衢尊豈暫忘。終隨嘉橘賦，霄漢謁羲皇。
續古二十九首 一 陳陶
大堯登寶位，麟鳳煥宸居。海曲霑恩澤，還生比目魚。
續古二十九首 二 陳陶
生值揖遜曆，長歌東南春。釣鼇年三十，未見天子巡。
續古二十九首 三 陳陶
軒轅承化日，羣鳳戲池臺。大樸衰喪後，仲尼生不來。
續古二十九首 四 陳陶
大道歸孟門，蕭蘭日爭長。想得巢居時，碧江應無浪。
續古二十九首 五 陳陶
矻矻蓬舍下，慕君麒麟閣。笑殺王子喬，寥天乘白鶴。
續古二十九首 六 陳陶
杳杳巫峽雲，悠悠漢江水。愁殺幾少年，春風相憶地。
續古二十九首 七 陳陶
吳洲采芳客，桂棹木蘭船。日晚欲有寄，裴回春風前。
續古二十九首 八 陳陶
仙家風景晏，浮世年華速。邂逅漢武時，蟠桃海東熟。
續古二十九首 九 陳陶
南國珊瑚樹，好裁天馬鞭。魚龍不解語，海曲空嬋娟。
續古二十九首 十 陳陶
周穆恣遊幸，橫天驅八龍。寧知泰山下，日日望登封。
續古二十九首 十一 陳陶
秦國饒羅網，中原絕麟鳳。萬乘巡海回，鮑魚空相送。
續古二十九首 十二 陳陶
秦家無廟略，遮虜續長城。萬姓隴頭死，中原荆棘生。
續古二十九首 十三 陳陶
秦作東海橋，中州鬼辛苦。縱得跨蓬萊，羣仙亦飛去。
續古二十九首 十四 陳陶
隋煬棄中國，龍舟巡海涯。春風廣陵苑，不見秦宮花。
續古二十九首 十五 陳陶
范子相句踐，滅吳成大勳。雖然五湖去，終媿磻溪雲。
續古二十九首 十六 陳陶
麟鳳識翔蟄，聖賢明卷舒。哀哉嵇叔夜，智不及鶢鶋。
續古二十九首 十七 陳陶
戰地三尺骨，將軍一身貴。自古若弔冤，落花少於淚。
續古二十九首 十八 陳陶
楚國千里旱，土龍日已多。九穀竟枯死，好雲閑嵯峨。
續古二十九首 十九 陳陶
漢家三殿色，恩澤若飄風。今日黃金屋，明朝長信宮。
續古二十九首 二十 陳陶
南園杏花發，北渚梅花落。吳女妒西施，容華日消鑠。
續古二十九首 二十一 陳陶
山雞理毛羽，自言勝烏鳶。一朝逢鸑鷟，羞死南海邊。
續古二十九首 二十二 陳陶
秦家卷衣貴，本是倡家子。金殿一承恩，貂蟬滿鄉里。
續古二十九首 二十三 陳陶
魏宮薛家女，秀色傾三殿。武帝鼎湖歸，一身似秋扇。
續古二十九首 二十四 陳陶
嬋娟越機裏，織得雙棲鳳。慰此殊世花，金梭忽停弄。
續古二十九首 二十五 陳陶
學古三十載，猶依白雲居。每覽班超傳，令人慵讀書。
續古二十九首 二十六 陳陶
雄劍久濩落，夜吟秋風起。不是懶爲龍，此非延平水。
續古二十九首 二十七 陳陶
朝爲楊柳色，暮作芙蓉好。春風若有情，江山相逐老。
續古二十九首 二十八 陳陶
景龍臨太極，五鳳當庭舞。誰信壁間梭，昇天作雲雨。
續古二十九首 二十九 陳陶
曾夢諸侯笑，康囚議脫枷。千根池底藕，一朵火中花。
永嘉贈別 陳陶
芳草溫陽客，歸心浙水西。臨風青桂檝，幾日白蘋溪。
有所思 陳陶
欲唱玄雲曲，知音復誰是。採掇情未來，臨池畫春水。
吳苑思 陳陶
今人地藏古人骨，古人花爲今人發。江南何處葬西施，謝豹空聞采香月。
朝元引四首 一 陳陶
帝燭熒煌下九天，蓬萊宮曉玉爐煙。無央鸞鳳隨金母，來賀熏風一萬年。
朝元引四首 二 陳陶
正殿雲開露冕旒，下方珠翠壓鼇頭。天雞唱罷南山曉，春色光輝十二樓。
朝元引四首 三 陳陶
萬宇靈祥擁帝居，東華元老薦屠蘇。龍池遙望非烟拜，五色曈曨在玉壺。
朝元引四首 四 陳陶
寶祚河宮一向清，龜魚天篆益分明。近臣誰獻登封草，五岳齊呼萬歲聲。
賦得古蓮塘 陳陶
闔閭宮娃能采蓮，明珠作佩龍爲船。三千巧笑不復見，江頭廢苑花年年。
雙桂詠 陳陶
青冥結根易傾倒，沃洲山中雙樹好。瑠璃宮殿無斧聲，石上蕭蕭伴僧老。
夏日懷天台 陳陶
竹齋睡餘柘漿清，麟鳳誘我勞此生。勿憶天台掩書坐，澗雲起盡紅崢嶸。
南昌道中 陳陶
古道夤緣蔓黃葛，桓伊冢西春水闊。村翁莫倚橫浦罾，一半魚蝦屬鵜獺。
子規思 陳陶
春山杜鵑來幾日，夜啼南家復北家。野人聽此坐惆悵，恐畏踏落東園花。
吳興秋思二首 一 陳陶
不是苕溪厭看月，天涯有程雲樹涼。何意汀洲剩風雨，白蘋今日似瀟湘。
吳興秋思二首 二 陳陶
日夕鯤魚夢南國，苕陽水高迷渡頭。故山秋風憶歸去，白雲又被王孫留。
竹十一首 一 陳陶
不壓東溪綠玉君，天壇雙鳳有時聞。一峰曉似朝仙處，青節森森倚絳雲。
竹十一首 二 陳陶
萬枝朝露學瀟湘，杳靄孤亭白石涼。誰道乖龍不得雨，春雷入地馬鞭狂。
竹十一首 三 陳陶
嘯入新篁一里行，萬竿如罋鎖龍泓。驚巢翡翠無尋處，閑倚雲根刻姓名。
竹十一首 四 陳陶
青嵐箒亞思吾祖，綠潤偏多憶蔡邕。長聽南園風雨夜，恐生鱗甲盡爲龍。
竹十一首 五 陳陶
迸玉閑抽上釣磯，翠苗番次脫霞衣。山童泥乞青騘馬，騎過春泉掣手飛。
竹十一首 六 陳陶
須題內史琅玕塢，幾醉山陽瑟瑟村。剩養萬莖將掃俗，莫教凡鳥鬧雲門。
竹十一首 七 陳陶
一溪雲母間靈花，似到封侯逸士家。誰識雌雄九成律，子喬丹井在深涯。
竹十一首 八 陳陶
燕燕雛時紫米香，野溪羞色過東牆。諸兒莫抝成蹊筍，從結高籠養鳳皇。
竹十一首 九 陳陶
一節呼龍萬里秋，數莖垂海六鼇愁。更須瀑布峰前種，雲裏闌干過子猷。
竹十一首 十 陳陶
丘壑誰堪話碧鮮，靜尋春譜認嬋娟。會當小殺青瑤簡，圖寫龜魚把上天。
竹十一首 十一 陳陶
玄圃千春閉玉叢，湛陽一祖碧雲空。不須騷屑愁江島，今日南枝在國風。
鍾陵秋夜 陳陶
洪崖嶺上秋月明，野客枕底章江清。蓬壺宮闕不可夢，一一入樓歸鴈聲。
水調詞十首 一 陳陶
黠虜迢迢未肯和，五陵年少重橫戈。誰家不結空閨恨，玉筯闌干妾最多。
水調詞十首 二 陳陶
羽管慵調怨別離，西園新月伴愁眉。容華不分隨年去，獨有妝樓明鏡知。
水調詞十首 三 陳陶
憶餞良人玉塞行，棃花三見換啼鶯。邊場豈得勝閨閣，莫逞琱弓過一生。
水調詞十首 四 陳陶
惆悵江南早鴈飛，年年辛苦寄寒衣。征人豈不思鄉國，只是皇恩未放歸。
水調詞十首 五 陳陶
水閣蓮開燕引雛，朝朝攀折望金吾。聞道磧西春不到，花時還憶故園無。
水調詞十首 六 陳陶
自從清野戍遼東，舞袖香銷羅幌空。幾度長安發梅柳，節旄零落不成功。
水調詞十首 七 陳陶
長夜孤眠倦錦衾，秦樓霜月苦邊心。征衣一倍裝綿厚，猶慮交河雪凍深。
水調詞十首 八 陳陶
瀚海長征古別離，華山歸馬是何時。仍聞萬乘尊猶屈，裝束千嬌嫁郅支。
水調詞十首 九 陳陶
沙塞依稀落日邊，寒宵魂夢怯山川。離居漸覺笙歌懶，君逐嫖姚已十年。
水調詞十首 十 陳陶
萬里輪臺音信稀，傳聞移帳護金微。會須麟閣留蹤跡，不斬天驕莫議歸。
閑居雜興五首 一 陳陶
虞韶九奏音猶在，只是巴童自棄遺。閑臥清秋憶師曠，好風搖動古松枝。
閑居雜興五首 二 陳陶
一顧成周力有餘，白雲閑釣五溪魚。中原莫道無麟鳳，自是皇家結網疎。
閑居雜興五首 三 陳陶
長愛真人王子喬，五松山月伴吹簫。從他浮世悲生死，獨駕蒼鱗入九霄。
閑居雜興五首 四 陳陶
越里娃童錦作襦，豔歌聲壓郢中姝。無人說向張京兆，一曲江南十斛珠。
閑居雜興五首 五 陳陶
雲堆西望賊連營，分閫何當舉義兵。莫道羔裘無壯節，古來成事盡書生。
泉州刺桐花詠兼呈趙使君 一 陳陶
髣髴三株植世間，風光滿地赤城閑。無因秉燭看奇樹，長伴劉公醉玉山。
泉州刺桐花詠兼呈趙使君 二 陳陶
海曲春深滿郡霞，越人多種刺桐花。可憐虎竹西樓色，錦帳三千阿母家。
泉州刺桐花詠兼呈趙使君 三 陳陶
石氏金園無此豔，南都舊賦乏靈材。只因赤帝宮中樹，丹鳳新銜出世來。
泉州刺桐花詠兼呈趙使君 四 陳陶
猗猗小豔夾通衢，晴日熏風笑越姝。只是紅芳移不得，刺桐屏幛滿中都。
泉州刺桐花詠兼呈趙使君 五 陳陶
不勝攀折悵年華，紅樹南看見海涯。故國春風歸去盡，何人堪寄一枝花。
泉州刺桐花詠兼呈趙使君 六 陳陶
赤帝常聞海上遊，三千幢蓋擁炎州。今來樹似離宮色，紅翠斜欹十二樓。
投贈福建桂常侍二首 一 陳陶
後來台席更何人，都護朝天拜近臣。長笑當時漢卿士，等閑恩澤畫麒麟。
投贈福建桂常侍二首 二 陳陶
匝地歌鐘鎮海隅，城池鞅掌舊名都。不知珠履三千外，更許侯嬴寄食無。
隴西行四首 一 陳陶
漢主東封報太平，無人金闕議邊兵。縱饒奪得林胡塞，磧地桑麻種不生。
隴西行四首 二 陳陶
誓掃匈奴不顧身，五千貂錦喪胡塵。可憐無定河邊骨，猶是春閨夢裏人。
隴西行四首 三 陳陶
隴戍三看塞草青，樓煩新替護羌兵。同來死者傷離別，一夜孤魂哭舊營。
隴西行四首 四 陳陶
黠虜生擒未有涯，黑山營陣識龍蛇。自從貴主和親後，一半胡風似漢家。
荅蓮花妓 陳陶
近來詩思清於水，老去風情薄似雲。已向昇天得門戶，錦衾深愧卓文君。
鏡道中吹簫 陳陶
金欄白的善篸𥰭，雙鳳夜伴江南棲。十洲人聽玉樓曉，空向千山桃杏枝。
贈野老 陳陶
何年種芝白雲裏，人傳先生老萊子。消磨世上名利心，澹若巖間一流水。
題徐穉湖亭 陳陶
伏龍山橫洲渚地，人如白蘋自生死。洪崖成道二千年，唯有徐君播青史。
鄱陽秋夕 陳陶
憶昔鄱陽旅遊日，曾聽南家爭擣衣。今夜重開舊砧杵，當時還見鴈南飛。
飛龍引 陳陶
長洲茂苑朝夕池，映日含風結細漪。坐當伏檻紅蓮披，雕軒洞戶青蘋吹。輕幌芳煙鬱金馥，綺簷花簟桃李枝。苕苕翡翠但相逐，桂樹鴛鴦恆並宿。
句 陳陶
蟬聲將月短，草色與秋長。比屋歌黃竹，何人撼白榆。好看如鏡夜，莫笑似弓時。江湖水清淺，不足掉鯨尾。飲水狼子瘦，思日鷓鴣寒。一鼎雄雌金液火，十年寒暑鹿麑裘。寄語東流任斑鬢，向隅終守鐵梭飛。乾坤見了文章懶，龍虎成來印綬疎。近來世上無徐庶，誰向桑麻識臥龍。
寒江暮泊寄左偃 李中
維舟蘆荻岸，離恨若爲寬。煙火人家遠，汀洲暮雨寒。天涯孤夢去，篷底一燈殘。不是憑騷雅，相思寫亦難。
喜春雨有寄 李中
青春終日雨，公子莫思晴。任阻西園會，且觀南畝耕。最憐滋壠麥，不恨濕林鶯。父老應相賀，豐年兆已成。
寄贈致仕沈彬郎中 李中
鶴氅換朝服，逍遙雲水鄉。有時乘一葉，載酒入三湘。塵夢年來息，詩魔老亦狂。蓴羮與鱸鱠，秋興最宜長。
送劉恭遊廬山兼寄令上人 李中
松桂煙霞蔽梵宮，詩流閑去訪支公。石堂磬斷相逢夜，五老月生谿影空。
宿廬山白雲峰重道者院 李中
絕頂松堂喜暫遊，一宵玄論接浮丘。雲開碧落星河近，月出滄溟世界秋。塵裏年光何急急，夢中強弱自悠悠。他時書劒酬恩了，願逐鸞車看十洲。
海上從事秋日書懷 李中
悠悠旅宦役塵埃，舊業那堪信未迴。千里夢隨殘月斷，一聲蟬送早秋來。壺傾濁酒終難醉，匣鎖青萍久不開。唯有搜吟遣懷抱，涼風時復上高臺。
訪蔡文慶處士留題 李中
幽人棲息處，一到滌塵心。蘚色花陰闊，棊聲竹徑深。籬根眠野鹿，池面戲江禽。多謝相留宿，開樽拂素琴。
寄廬岳鑒上人 李中
岳寺棲缾錫，常人親亦難。病披青衲重，晚剃白髭寒。烘壁茶煙暗，填溝木葉乾。昔年皆禮謁，頻到碧雲端。
懷王道者 李中
閑思王道者，逸格世難羣。何處眠青嶂，從來愛白雲。酒沽應獨醉，藥熟許誰分。正作趨名計，如何得見君。
桃花 李中
祗應紅杏是知音，灼灼偏宜間竹陰。幾樹半開金谷曉，一溪齊綻武陵深。豔舒百葉時皆重，子熟千年事莫尋。誰步宋牆明月下，好香和影上衣襟。
依韻和智謙上人送李相公赴昭武軍 李中
暫別廟堂上，雄藩去豁情。秋風生鴈渚，晚霧濕龍旌。吟裏過侯服，夢中歸帝城。下車軍庶樂，千里月華清。
姑蘇懷古 一 李中
闔閭興霸日，繁盛復風流。歌舞一場夢，煙波千古愁。樵人歸野徑，漁笛起[扁]舟。觸目牽傷感，將行又駐留。
姑蘇懷古 二 李中
蘇臺蹤跡在，曠望向江濱。往事誰堪問，連空草自春。花疑西子臉，濤想伍胥神。吟盡情難盡，斜陽照路塵。
贈史虛白 李中
致主嘉謀尚未伸，慨然深志與誰論。喚迴古意琴開匣，陶出真情酒滿樽。明月過溪吟釣艇，落花堆席睡僧軒。九重夢卜時終在，莫向深雲獨閉門。
贈蒯亮處士 李中
著得新書義更幽，負琴何處不遨遊。玄宮寄宿月華冷，羽客伴吟松韻秋。滿戶煙霞思紫閣，一帆風雨憶滄洲。吾君側席求賢切，未可懸瓢枕碧流。
書王秀才壁 李中
茅舍何寥落，門庭長綠蕪。貧來賣書劒，病起憶江湖。對枕暮山碧，伴吟涼月孤。前賢多晚達，莫歎有霜鬚。
春日途中作 李中
干祿趨名者，迢迢別故林。春風短亭路，芳草異鄉心。雨過江山出，鶯啼村落深。
依韻和蠡澤王去微秀才見寄 李中
咫尺風騷客，難諧面繼酬。相思對煙雨，一鴈下汀洲。花影誰家塢，笛聲何處樓？搘筇朗吟罷，搔首獨遲留。
送孫孔二秀才遊廬山 李中
廬山多勝景，偏稱二君遊。松徑蒼苔合，花陰碧澗流。傾壺同坐石，搜句共登樓。莫學天台客，逢山即駐留。
春日野望懷故人 李中
野外登臨望，蒼蒼煙景昏。暖風醫病草，甘雨洗荒村。雲散天邊野，潮迴島上痕。故人不可見，倚杖役吟魂。
遊玄真觀 李中
閑吟遊古觀，靜慮想神仙。上景非難度，陰功不易全。醮壇松作蓋，丹井蘚成錢。浩浩紅塵裏，誰來叩自然。
劒客 李中
恩酬期必報，豈是輙輕生。神劒沖霄去，誰爲平不平。
送致仕沈彬郎中遊茅山 李中
掛却朝冠披鶴氅，羽人相伴恣遨遊。忽因風月思茅嶺，便挈琴樽上葉舟。野寺宿時魂夢冷，海門吟處水雲秋。華陽洞府年光永，莫向仙鄉擬駐留。
題廬山東寺遠大師影堂 李中
遠公遺跡在東林，往事名存動苦吟。杉檜已依靈塔老，煙霞空鎖影堂深。入簾輕吹催香印，落石幽泉雜磬音。十八賢人消息斷，蓮池千載月沈沈。
庭葦 李中
品格清於竹，詩家景最幽。從栽向池沼，長似在汀洲。玩好招溪叟，棲堪待野鷗。影疎當夕照，花亂正深秋。韻細堪清耳，根牢好繫舟。故溪高岸上，冷淡有誰遊。
寄左偃 李中
每病風騷路，荒涼人莫遊。惟君還似我，成癖未能休。捨寐緣孤月，忘形爲九秋。垂名如不朽，那恨雪生頭。
宿山店書懷寄東林令圖上人 李中
一宿山前店，旅情安可窮。猨聲鄉夢後，月影竹窗中。南楚征途闊，東吳舊業空。虎溪蓮社客，應笑此飄蓬。
途中聞子規 李中
春殘杜宇愁，越客思悠悠。雨歇孤村裏，花飛遠水頭。微風聲漸咽，高樹血應流。因此頻迴首，家山隔幾州。
春日書懷 李中
千峰雪盡鳥聲春，日永孤吟野水濱。霄漢路岐昇未得，花時空拂滿衣塵。
所思代人 李中
巫峽雲深湘水遙，更無消息夢空勞。夢迴深夜不成寐，起立閑庭花月高。
春晚過明氏閑居 李中
寥寥陋巷獨扃門，自樂清虛不厭貧。數局棊中消永日，一罇酒裏送殘春。雨催綠蘚鋪三徑，風送飛花入四鄰。羨爾朗吟無外事，滄洲何必去垂綸。
贈重安寂道者 李中
寒松肌骨鶴心情，混俗陶陶隱姓名。白髮只聞悲短景，紅塵誰解信長生。壺中日月存心近，島外煙霞入夢清。每許相親應計分，琴餘常見話蓬瀛。
江邊吟 李中
風暖汀洲吟興生，遠山如畫雨新晴。殘陽影裏水東注，芳草煙中人獨行。閃閃酒帘招醉客，深深綠樹隱啼鶯。盤桓漁舍忘歸去，雲靜高空月又明。
獻張義方常侍 李中
雄飛看是逼嵓廊，逸思常聞不暫忘。公署靜眠思水石，古屏閑展看瀟湘。老來酒病雖然減，秋杪詩魔更是狂。乘興有時招羽客，橫琴移月啓茅堂。
贈永真杜作翺少府 李中
藍袍竹簡佐琴堂，縣僻人稀覺日長。愛靜不嫌官況冷，苦吟從聽鬢毛蒼。閑尋野寺聽秋水，寄睡僧窗到夕陽。騫翥會應霄漢去，漁竿休更戀滄浪。
獻徐舍人 李中
清名喧四海，何止並南金。奧學羣英伏，多才萬乘欽。秩參金殿峻，步歷紫微深。顧聞承中旨，絲綸演帝心。褒雄饒義路，賈馬避詞林。下直無他事，開門對遠岑。軒窗來晚吹，池沼歇秋霖。蘚點生棊石，茶煙過竹陰。希夷元已達，躁競豈能侵。羽客閑陪飲，詩人伴靜吟。自漸爲滯物，多幸辱虛襟。此日重遭遇，心期出陸沈。
新秋有感 李中
門巷涼秋至，高梧一葉驚。漸添衾簟爽，頓覺夢魂清。暗促蓮開豔，乍催蟬發聲。雨降炎氣減，竹引冷煙生。戍客添歸思，行人怯遠程。未逢征鴈下，漸聽夜砧鳴。張翰思鱸興，班姬詠扇情。音塵兩難問，蛩砌月空明。
秋雨 李中
竟日散如絲，吟看半掩扉。秋聲在梧葉，潤氣逼書幃。曲澗泉承去，危簷燕帶歸。寒蛩悲旅壁，亂蘚滑漁磯。爽欲除幽簟，涼須換熟衣。疎篷誰夢斷，荒徑獨遊稀。偏稱江湖景，不妨鷗鷺飛。最憐爲瑞處，南畝稻苗肥。
寄廬山白大師 李中
長憶尋師處，東林寓泊時。一秋同看月，無夜不論詩。泉美茶香異，堂深磬韻遲。鹿馴眠蘚徑，猨苦叫霜枝。別後音塵隔，年來鬢髮衰。趨名方汲汲，未果再遊期。
祀風師迎神曲 李中
太皥御氣，勾芒肇功。蒼龍青旗，爰候祥風。律以和應，□以感通。鼎徂修蠁，時惟禮崇。
柳二首 一 李中
春來無樹不青青，似共東風別有情。閑憶舊居湓水畔，數枝煙雨屬啼鶯。
柳二首 二 李中
最愛青青水國中，莫愁門外間花紅。纖纖無力勝春色，撼起啼鶯恨晚風。
送廬阜僧歸山陽 李中
山陽舊社終經夢，容易言歸不可留。瓶貯瀑泉離五老，錫搖江雨上孤舟。魚行細浪分沙觜，鴈逆高風下葦洲。遙想枚臯宅邊寺，不知涼月共誰遊。
投所知 李中
孤琴塵翳劒慵磨，自顧泥蟠欲奈何。千里交親消息斷，一庭風雨夢魂多。題橋未展相如志，叩角誰憐寧戚歌。唯賴明公憐道在，敢攜蓑笠釣煙波。
寄左偃 李中
蕭條陋巷綠苔侵，何事君心似我心。貧戶懶開元愛靜，病身纔起便思吟。閑留好鳥庭柯密，暗養鳴蛩砌草深。況是清朝重文物，無愁當路少知音。
遊北山洞神宮 李中
悶見塵中光景促，仙鄉來禮紫陽君。人居淡寂應難老，道在虛無不可聞。松檜穩棲三島鶴，樓臺閑鎖九霄雲。羨師向此朝星斗，一炷清香午夜焚。
思簡寂觀舊遊寄重道者 李中
閑憶當年遊物外，羽人曾許駐仙鄉。溪頭烘藥煙霞暖，花下圍棊日月長。偷摘蟠桃思曼倩，化成蝴蝶學蒙莊。俗緣未斷歸浮世，空望林泉意欲狂。
雲 李中
悠悠離洞壑，冉冉上天津。捧日終爲異，從龍自有因。高行四海雨，暖拂萬山春。靜與霞相近，閑將鶴最親。帝鄉歸莫問，楚殿夢曾頻。白向封中起，碧從詩裏新。冷容橫釣浦，輕縷絆蟾輪。不滯濃還淡，無心卷復伸。非煙聊擬議，干呂在逡巡。會作五般色，爲祥覆紫宸。
徐司徒池亭 李中
亭榭跨池塘，泓澄入座涼。扶疎皆竹柏，冷淡似瀟湘。萍嫩鋪波面，苔深鎖岸傍。朝迴遊不厭，僧到賞難忘。最稱收殘雨，偏宜帶夕陽。吟堪期謝朓，醉好命嵇康。奢侈心難及，清虛趣最長。月明垂釣興，何必憶滄浪。
江行夜泊 李中
扁舟倦行役，寂寂宿江干。半夜風雷過，一天星斗寒。潮平沙觜沒，霜苦鴈聲殘。漁父何疎逸，扣舷歌未闌。
感興 李中
漁休渭水興周日，龍起南陽相蜀時。不遇文王與先主，經天才業擬何爲。
舟中望九華山 李中
排空蒼翠異，輟櫂看崔嵬。一面雨初歇，九峰雲正開。當時思水石，便欲上樓臺。隱去心難遂，吟餘首懶迴。僧休傳紫閣，屏歇寫天臺。中有忘機者，逍遙不可陪。
贈上都紫極宮劉日新先生 李中
道德吾君重，含貞本去華。因知鍊神骨，何必在煙霞。棊散庭花落，詩成海月斜。瀛洲舊仙侶，應許寄丹砂。
勉同志 李中
讀書與磨劒，旦夕但忘疲。儻若功名立，那愁變化遲。塵從侵硯席，苔任滿庭墀。明代搜揚切，升沈莫問龜。
寄劉鈞秀才 李中
掩戶當春晝，知君志在詩。閑花半落處，幽客未來時。野鳥穿莎徑，江雪過竹籬。會須明月夜，與子水邊期。
贈上都先業大師 李中
懶向人前著紫衣，虛堂閑倚一條藜。雖承雨露居龍闕，終憶煙霞夢虎溪。睡起曉窗風淅淅，病來深院草萋萋。有時乘興尋師去，煮茗同吟到日西。
思九江舊居三首 一 李中
結茅曾在碧江隈，多病貧身養拙來。雨歇汀洲垂釣去，月當門巷訪僧迴。靜臨窗下開琴匣，悶向牀頭潑酒醅。遊宦等閑千里隔，空餘魂夢到漁臺。
思九江舊居三首 二 李中
門前煙水似瀟湘，放曠優游興味長。虛閣靜眠聽遠浪，扁舟閑上泛殘陽。鶴翹碧蘚庭除冷，竹引清風枕簟涼。犬吠疎籬明月上，隣翁攜酒到茅堂。
思九江舊居三首 三 李中
無機終日狎沙鷗，得意高吟景且幽。檻底江流偏稱月，簷前山朵最宜秋。遙村處處吹橫笛，曲岸家家繫小舟。別後再遊心未遂，設屏惟畫白蘋洲。
贈東林白大師 李中
虎溪久駐靈蹤，禪外詩魔尚濃。卷宿吟銷永日，移牀坐對千峰。蒼苔冷鏁幽徑，微風閑坐古松。自說年來老病，出門漸覺疎慵。
聽鄭羽人彈琴 李中
仙鄉景已清，仙子啓琴聲。秋月空山寂，淳風一夜生。莎間蟲罷響，松頂鶴初驚。因感浮華世，誰憐太古情。
秋夕書事寄友人 李中
信斷關河遠，相思秋夜深。砌蛩聲咽咽，簷月影沈沈。未遂青雲志，那堪素髮侵。吟餘成不寐，徹曙四鄰砧。
秋日途中 李中
竹林已蕭索，客思正如讎。舊業吳江外，新蟬楚驛頭。遙天疎雨過，列岫亂雲收。今夕誰家宿，孤吟月色秋。
秋夜吟寄左偃 李中
與君詩興素來狂，況入清秋夜景長。溪閣共誰看好月，莎堦應獨聽寒螿。卷中新句誠堪喜，身外浮名不足忙。會約垂名繼前哲，任他玄髮盡如霜。
竹 李中
森森移得自山莊，植向空庭野興長。便有好風來枕簟，更無閑夢到瀟湘。蔭來砌蘚經疎雨，引下溪禽帶夕陽。閑約羽人同賞處，安排棊局就清涼。
懷廬岳舊遊寄劉鈞因感鑒上人 李中
昔年廬岳閑遊日，乘興因尋物外僧。寄宿愛聽松葉雨，論詩惟對竹窗燈。各拘片祿尋分別，高謝浮名竟未能。一念支公安可見，影堂何處暮雲凝。
依韻酬智謙上人見寄 李中
性拙才非逸，同心友亦稀。風昏秋病眼，霜濕夜吟衣。鶯谷期猶負，蘭陔養不違。吾師惠佳句，勝得楚金歸。
贈謙明上人 李中
雖寄上都眠竹寺，逸情終憶白雲端。閑登鍾阜林泉晚，夢去沃洲風雨寒。新試茶經煎有興，舊嬰詩病捨終難。常聞秋夕多無寐，月在高臺獨憑欄。
書蔡隱士壁 李中
病後霜髭出，衡門寂寞中。蠹侵書帙損，塵覆酒罇空。池暗菰蒲雨，徑香蘭蕙風。幽閑已得趣，不見卜窮通。
贈鍾尊師遊茅山 李中
笻杖擔琴背俗塵，路尋茅嶺有誰群。仙翁物外應相遇，靈藥壺中必許分。香入肌膚花洞酒，冷侵魂夢石牀雲。伊予亦有朝修志，異日遨遊願見君。
春閨辭二首 一 李中
卷簾遲日暖，睡起思沈沈。遼海音塵遠，春風旅館深。疎篁留鳥語，曲砌轉花陰。寄語長征客，流年不易禁。
春閨辭二首 二 李中
不得遼陽信，春心何以安。鳥啼窗樹曉，夢斷碧煙殘。綠鑑開還懶，紅顏駐且難。相思誰可訴，時取舊書看。
臘中作 李中
冬至雖云遠，渾疑朔漠中。勁風吹大野，密雪翳高空。泉凍如頑石，人藏類蟄蟲。豪家應不覺，獸炭滿爐紅。
海城秋日書懷寄朐山孫明府 李中
槐柳蟬聲起渡頭，海城孤客思悠悠。青雲展志知何日，皓月牽吟又入秋。鑑裏漸生潘岳鬢，風前猶著卜商裘。鳴琴良宰揮毫士，應笑蹉跎身未酬。
題柴司徒亭假山 李中
疊石峨峨象翠微，遠山魂夢便應稀。從教蘚長添峰色，好引泉來作瀑飛。螢影夜攢疑燒起，茶煙朝出認雲歸。知君創得茲幽致，公退吟看到落暉。
客中春思 李中
又聽黃鳥綿蠻，目斷家鄉未還。春水引將客夢，悠悠遶遍關山。
贈朐山楊宰 李中
訟閑徴賦畢，吏散卷簾時。聽雨入秋竹，留僧覆舊棋。得詩書落葉，煮茗汲寒池。化俗功成後，煙霄會有期。
廬山 李中
控厭潯陽景，崔嵬古及今。勢雄超地表，翠盛接天心。湓浦春煙列，星灣晚景沈。圖經宜細覽，題詠卒難任。靖節門遙對，庾公樓俯臨。參差含積雪，隱映見歸禽。峭拔推雙劒，清虛數二林。白蓮池宛在，翠輦事難尋。天近星河冷，龍歸洞穴深。谷春攢錦繡，石潤疊瓊琳。玄鶴傳仙拜，青猨伴客吟。泉通九江遠，雲出幾州陰。冬有靈湯溢，夏無炎暑侵。他年如遂隱，五老是知音。
送孫霽書記赴壽陽[辟]命 李中
辟命羨君赴，其如愴別情。酒闌汀樹晚，帆展野風生。淮靜寒煙歛，村遙夜火明。醉沈朐嶺夢，吟達壽春城。舊友搖鞭接，元戎掃榻迎。雪晴蓮幕啓，雲散桂山橫。王粲從軍畫，陳琳草檄名。知君提健筆，重振此嘉聲。
聽蟬寄朐山孫明府 李中
忽聽新蟬發，客情其奈何。西風起槐柳，故國阻煙波。壠笛悲猶少，巴猨恨未多。不知陶靖節，還動此心麽。
秋江夜泊寄劉鈞正字 李中
閑憶詩人思倍勞，維舟清夜泥風騷。魚龍不動澄江遠，雲霧皆收皎月高。潮滿釣舟迷浦嶼，霜繁野樹叫猨猱。此時吟苦君知否，雙鬢從他有二毛。
贈朐山孫明府 李中
縣庭無事似山齋，滿砌青青旋長苔。閑撫素琴曹吏散，自烹新茗海僧來。買將病鶴勞心養，移得閑花用意栽。幾度訪君留我醉，甕香皆值酒新開。
贈海上書記張濟員外 李中
鵬霄休歎志難伸，貧病雖縈道且存。阮瑀不能專筆硯，嵇康唯要樂琴尊。春風滿院空欹枕，芳草侵堦獨閉門。劒有塵埃書有蠹，昔年心事共誰論。
對竹 李中
懶穿幽徑衝鳴鳥，忍踏清陰損翠苔。不似閉門欹枕聽，秋聲如雨入軒來。
送朐山孫明府赴壽陽幕府辟命 李中
堪羨元戎虛右席，便承綸綍起金臺。菊叢憔悴陶潛去，蓮幕光輝阮瑀來。好向尊罍陳妙畫，定應書檄播雄才。預愁別後相思處，月入閑窗遠夢迴。
溪邊吟 李中
鸂鶒雙飛下碧流，蓼花蘋穗正含秋。茜裙二八採蓮去，笑衝微雨上蘭舟。
芳草 李中
二月正綿綿，離情被爾牽。四鄰初過雨，萬里正鋪煙。眷戀殘花惹，留連醉客眠。飄香是杜若，最憶楚江邊。
贈致仕沈彬郎中 李中
自言婚嫁畢，塵事不關心。老去詩魔在，春來酒病深。山翁期採藥，海月伴鳴琴。多謝維舟處，相留接靜吟。
登下蔡縣樓 李中
長涯煙水又含秋，吏散時時獨上樓。信斷蘭臺鄉國遠，依稀王粲在荆州。
下蔡春偶作 李中
旅館飄飄類斷蓬，悠悠心緒有誰同。一宵風雨花飛後，萬里鄉關夢自通。多難不堪容鬢改，沃愁惟怕酒杯空。採蘭扇沈何時遂，洗慮焚香叩上穹。
再遊洞神宮懷邵羽人有感 李中
重向煙蘿省舊遊，因尋遺跡想浮丘。峰頭鶴去三清遠，壇畔月明千古秋。泉落小池清復咽，雲從高嶠起還收。自慙未得沖虛術，白髮無情漸滿頭。